Panik Tetiba Duit Dekat Bank Hilang Melalui Pelbagai Transaksi, Begini Cara Perlu Selesaikannya!

Tentunya sesiapa pun boleh panik jika duit di dalam bank tiba-tiba menyusut di sebabkan berlakunya transaksi luar biasa. Kejadian ini berlaku pada beberapa pelanggan bank di tanah air dan laporan insiden tersebut telah dikongsikan di portal Malaysia Kini.

Memetik berita tersebut, dikatakan ada beberapa orang pelanggan Maybank mengalami  insiden pelik minggu lepas apabila kad bank mereka dikenakan caj dalam beberapa siri transaksi, yang didakwa tidak mendapat kebenaran, menyebabkan mereka percaya butiran kad itu telah dikompromi.

Pelanggan Maybak Dakwa Duit Dalam Bank Hilang

Insiden itu menyaksikan sejumlah kecil wang ditolak daripada akaun bank mereka melalui pelbagai transaksi.

Malaysiakini mendapati sekurang-kurangnya lima kes setakat ini, termasuk mereka yang menceritakan pengalaman secara terus kepada portal berita ini.

Bagaimanapun dipercayai jumlah pelanggan yang menghadapi masalah serupa mungkin lebih ramai.

Salah seorang mangsa yang bercakap kepada Malaysiakini dengan syarat tidak mahu namanya disiarkan berkata, dia hanya menyedari transaksi luar biasa berlaku apabila menyemak akaun banknya pada 23 Okt lalu.

“Saya menyedari kad debit Maybank saya telah dicaj melebihi RM70, dibayar ke akaun lain dalam 19 transaksi debit jualan berasingan. Setiap transaksi sebanyak RM3.90 dicaj ke kad saya.

“Saya segera menghubungi talian penipuan dan diberitahu bahawa semua transaksi telah dibayar untuk membeli akses kepada beberapa permainan dalam talian. Saya meminta pihak bank membatalkan kad saya serta-merta dan menghantar e-mel laporan pertikaian kepada Maybank,” kata mangsa.

Dia membuat laporan polis selepas itu dan Maybank bersetuju untuk memberikannya kad baru, tambahnya.

“Pegawai penyiasat polis dari Jabatan Siasatan Jenayah Komersial menghubungi saya. Dia cakap kes macam ni perkara biasa, dan polis pun tak boleh buat apa-apa.

“(Pegawai itu kata) dalam apa jua keadaan, wang itu biasanya akan dikembalikan selepas unit penipuan bank selesaikan siasatan, tapi ini akan ambil masa,” kata mangsa.

Seorang lagi pemegang akaun Maybank berkata dia mengetahui ada ramai lagi pengguna yang menghadapi pengalaman serupa pada hujung minggu.

“Teknologi seperti ini sepatutnya menjadikan hidup kita lebih mudah, tetapi entah bagaimana ia jadi sebaliknya,” katanya.

Mangsa berkata, bank hanya memberitahunya perkara itu sedang dalam siasatan dan dia masih belum mendapatkan wangnya semula sehingga kini.

Mangsa kedua yang juga enggan dikenali berkata dia segera menghubungi Maybank selepas rentetan pemberitahuan transaksi pelik muncul pada telefonnya pada 19 Okt.

“Saya sedang menonton televisyen di rumah apabila notifikasi mula masuk ke telefon saya. Potongan itu berlaku setiap saat sehingga akaun saya telah dikurangkan kepada RM1.

“Apabila saya melihat pemberitahuan itu, saya terus menghubungi talian penipuan bank,” katanya kepada Malaysiakini.

Katanya lagi transaksi itu masih berlaku apabila dia mengadu kepada Maybank.

“Saya rasa terdapat kira-kira lima hingga tujuh soalan untuk mengesahkan identiti saya dan pada masa pengesahan selesai, akaun saya telah dipadamkan,” katanya.

Mangsa kedua pula mendakwa dia jarang menggunakan kad debitnya dan sentiasa disimpan di tempat selamat.

Dia juga tidak pernah menggunakan kad itu untuk mana-mana perkhidmatan dalam talian.

“Inilah sebabnya saya hairan bagaimana penjenayah boleh mendapatkan nombor kad dan butiran saya,” katanya.

Dia membuat laporan polis dan aduan kepada Bank Negara. Maybank akhirnya mengkreditkan semula wang itu ke akaunnya semalam.

Dia berkongsi pengalamannya di media sosial mengenai kejadian itu dan apa yang mengejutkannya, beberapa kenalannya juga menghadapi masalah yang sama.

Mangsa kedua meluahkan kekecewaannya terhadap cara Maybank mengendalikan isu itu dan mengatakan adalah tidak bertanggungjawab apabila bank itu tidak memberitahu pelanggan mengenai perkara itu.

“Mereka patut sekurang-kurangnya beritahu pelanggan bahawa ini sedang berlaku atau sekurang-kurangnya beri amaran kepada orang ramai agar melihat had transaksi dan menghentikannya.

“Saya rasa ia sangat tidak bertanggungjawab di pihak Maybank dan mungkin lebih ramai orang terkena.

“Sekurang-kurangnya yang boleh mereka lakukan ialah beri amaran kepada pelanggan,” katanya.

Kesemua kes yang ditemui oleh Malaysiakini melibatkan caj yang dibuat kepada merchant Google Scott Wolf.

Maybank nafi isu keselamatan

Dalam respons kepada Malaysiakini, Maybank mendakwa bank itu tidak menghadapi sebarang isu keselamatan.

Sebaliknya, pihak bank itu berkata kes berkenaan melibatkan urus niaga e-dagang tanpa kebenaran menggunakan butiran kad pelanggan, dan meminta agar pelanggan berhati-hati menjaga butiran kad mereka.

“Bank ini ingin menyatakan bahawa tiada isu keselamatan yang terjejas berkaitan kad kredit/debit kami.

“Pelanggan dinasihatkan untuk menjaga butiran kad mereka dengan berhati-hati pada setiap masa untuk mengelakkan penggunaan tanpa kebenaran oleh pihak ketiga,” kata Maybank dalam e-mel melalui Jabatan Komunikasinya.

Bank itu juga menggesa pemegang kad yang mengesan transaksi luar biasa untuk segera menghubungi talian khidmat pelanggan Maybank di 1300-88-6688 atau merujuk kepada nombor di belakang kad mereka untuk membuat aduan.

“Ini akan membolehkan bank untuk segera menangani sebarang transaksi yang mencurigakan dan mengatur pembayaran balik yang perlu jika pemegang kad telah menjadi mangsa kepada sebarang aktiviti penipuan atau tanpa kebenaran.

“Dalam kes di mana urus niaga tanpa kebenaran itu berlaku tanpa kebenaran pemegang kad, mereka boleh mempertikaikan urus niaga itu dan bayaran balik akan dibuat jika urus niaga itu didapati tidak dibenarkan setelah disiasat,” katanya.

Ketika ditanya berapa banyak aduan serupa yang diterima daripada pelanggan setakat ini, jurucakap Maybank berkata mereka tidak melihat sebarang peningkatan dalam kes penipuan kad yang dilaporkan oleh pelanggan.

Bank Negara beri jaminan isu akan ditangani

Bank Negara memberi jaminan kepada orang ramai bahawa semua bank berlesen dikehendaki menggunakan sistem kawalan dan perlindungan yang sewajarnya untuk memastikan keselamatan operasi perbankan.

“Sehubungan itu, Bank Negara akan memastikan insiden ini ditangani dengan segera dan saksama,” katanya dalam satu kenyataan hari ini.

Mekanisme yang diperlukan oleh bank termasuk pengesahan untuk semua transaksi dan pengeluaran, katanya.

Bank pusat itu menambah ia mungkin mengambil tindakan penyeliaan dan penguatkuasaan tambahan dan berkata orang ramai boleh menghubungi Telelink BNM untuk maklumat dan bantuan di talian 1300-88-5465 pada waktu bekerja pada hari bekerja.

Orang ramai juga boleh mengemukakan pertanyaan atau aduan secara dalam talian atau mendapatkan rundingan secara bersemuka mulai 1 Nov di pejabat BNMLink di Jalan Dato Onn, Kuala Lumpur dengan membuat tempahan temu janji menggunakan pautan yang sama.

Ini perkongsiannya.

BUNTU DUIT HILANG DALAM AKAUN BANK ANDA? INI LANGKAH YANG ANDA BOLEH LAKUKAN..

1) HUBUNGI TALIAN HOTLINE BANK ANDA UNTUK
MEMBUAT SEKATAN KE ATAS AKAUN ANDA.
– maklumkan kepada pihak bank anda mengesyaki
pihak lain melakukan transaksi tanpa kebenaran anda.

2) KUMPUL BUKTI
i – Mesej pengeluaran/pemindahan yang diterima
daripada pihak bank ke telefon anda.
ii – Screenshot online transaction daripada website bank
anda (sekiranya anda mempunyai akaun utk online
transaction.). Jika tidak, boleh minta salinan transaksi
di kaunter bank.

2) REPOT POLIS
– Buat report polis di balai polis berhampiran mengenai
pengeluaran/ pemindahan duit yang berlaku.

3) PERGI KE CAWANGAN BANK TEMPAT ANDA BUKA AKAUN
i – Namun sekiranya jauh dari tempat anda berada
sekarang, anda boleh pergi ke mana-mana cawangan
bank berdekatan. Bawa segala dokumen yang
berkaitan termasuk repot polis.
ii – Maklumkan kepada pihak mereka kejadian yang
berlaku. (Pihak bank akan memaklumkan tempoh
masa untuk mereka melakukan siasatan).
iii – Ambil nombor telefon pegawai bank yang berurusan
dengan anda.

4) ANDA BOLEH TUNGGU SEHINGGA DIHUBUNGI OLEH PIHAK BANK.

ATAU

5) JIKA TIDAK MAHU MENUNGGU LAMA, ANDA BOLEH MENGHANTAR LETTER OF DEMAND (LOD) KEPADA PIHAK BANK
i – Lantik peguam untuk menyediakan LOD bagi
mendapatkan penjelasan tentang transaksi yang
berlaku tanpa pengetahuan anda.
ii – Peguam akan request pihak bank untuk melakukan
siasatan dalam tempoh yang diberikan.
6) Sekiranya penjelasan yang di berikan oleh pihak bank tidak memuaskan, atau anda mendapati wujud faktor kelalaian, atau kemungkinan data privasi anda dicerobohi, anda boleh mengambil tindakan lanjut dengan MEMFAILKAN SAMAN.

Kos untuk menyediakan LOD tidak seperti kos memfailkan saman. Ia jauh lebuh murah dan merupakan langkah yang cepat jika anda ingin mendesak bank meneliti apa yang berlaku pada akaun bank anda dengan kadar segera. Namun perlu diingat, langkah ini hanyalah membantu mempercepatkan proses siasatan. Ini bukanlah suatu jaminan bahawa duit anda akan dipulangkan!

Setelah maklum balas diperolehi dari pihak bank, sekiranya anda masih tidak berpuas hati dengan jawapan yang diberikan pihak bank, anda boleh mendapatkan nasihat daripada peguam anda untuk langkah seterusnya.


Ibu Ayah Kena Buat 12 Cara Ini, Jika Nak Anak Bersedia & Berdikari Di Sekolah Buat Pertama Kali

Minggu ini merupakan hari yang sibuk untuk ibu bapa, kanak-kanak dan juga guru-guru. Biasanya sebelum memulakan hari pertama persekolahan ibu bapa akan memastikan kelengkapan anak ke sekolah telah dibeli sepeti kelengkapan pakaian dan keperluan pembelajaran. Kanak-kanak yang akan merasa teruja untuk pertama kalinya menjejaki kaki ke sekolah.

Sebaliknya ibu bapa merasa resah terlalu bimbang dan merasakan anaknya masih kecil lagi sehingga ibu bapa sanggup mengambil cuti untuk menemani anak di kantin sekolah waktu orentasi. Ibu-ibu yang tidak bekerja tidak menjadi masalah untuk meluangkan waktu ke sekolah. Keadaan ini berlaku setiap awal tahun tahun.

Ikuti ulasan Pakar Pendidikan Awal Kanak-Kanak, Prof Madya Dr Bustam Kamri yang juga merangkap Dekan Sekolah Sains Sosial,Kolej Antarabangsa Yayasan Melaka (KAYM) kepada Majalah Keluarga mengenai 12 cara ibu ayah perlu latih anak supaya anak lebih bersedia dan berdikari di sekolah buat pertama kali.

PANDUAN IBU BAPA

Ibu bapa perlu membuat persediaan lebih awal dalam menangani kesediaan untuk anak-anak ke sekolah buat kali pertama iaitu darjah satu. Perasaan cemas dan resah perlu ditangani oleh ibu bapa dengan meletak kepercayaan bahawa anak sudah mampu menghadapi suasana baru dalam kehidupannya. Berberapa cadangan untuk dijadikan panduan kepada ibu bapa membuat persediaan anak-anak ke tadika dan darjah satu.

Gantung kalender di bilik anak atau di tempat yang mudah dilihat oleh anak. Tujuannya anak anda boleh menandakan setiap hari sehingga sekolah bermula. Ini akan memberi peluang anak untuk menggambarkan berapa lama sekolah akan bermula. Secara tidak langsung kanak-kanak belajar mengenali hari, tarikh dan masa perubahan tarikh.

Kanak-kanak dilatih untuk tidur awal sekurang-kurangnya dua minggu sebelum bermulanya hari persekolahan. Maklumkan kepada kanak-kanak tidur awal penting supaya tidak mengantuk sewaktu belajar dan menjaga kesihatan. Mereka yang cukup tidur akan sentiasa cergas untuk menumpukan pelajaran dan tidak merasa letih.

Kanak-kanak yang tidur lewat biasanya sukar untuk bangun pagi. Oleh itu jadual tidur awal yang dilatih akan memudahkan kanak-kanak untuk bangun pagi. Biasakan kanak-kanak bangun pagi awal dan menyediakan diri: berus gigi, mandi dan memakai pakaian selepas mandi. Kanak-kanak darjah satu perlu dibantu pada peringkat awal dalam hal menyediakan diri.

Ibu bapa hendaklah menggalakkan kanak-kanak belajar memakai pakaian sendiri. Latih cara memakai pakaian dengan betul seperti mengenakan butang baju, memakai stoking dan kasut. Begitu juga dengan memakai minyak rambut dan bersikat. Apabila kanak-kanak telah dapat mengurus diri dengan sendiri masalah kelewatan menyiapkan diri tidak lagi timbul. Ibu bapa tidak perlu membantu anak memakai pakaiannya.

Bertanya anak-anak apa yang mereka jangkakan apabila kembali ke sekolah. Manakala jika anak baru masuk ke tadika atau darjah satu bertanyakan apakah yang mereka jangkakan ketika hari pertama di darjah satu. Cuba bacakan buku cerita tentang kanak-kanak memulakan hari persekolahannya yang sesuai dengan umur dan peringkat persekolahannya.

Ibu bapa boleh bertanya tentang perasaan yang mungkin ada pada anak anda semasa hendak memulakan hari persekolahan: cabaran baru untuk dialami, berjumpa kawan baru, kesedihan perpisahan dan lain-lain. Pastikan untuk bertanya kepada anak jika mereka ada sebarang soalan atau memberi perhatian tentang memulakan hari persekolahan dan tertumpu kepada sebarang kemungkinan ketakutan yang mungkin ada pada dirinya.

Tulis nota kecil dan letak ke dalam beg bekalan untuk memberitahu bahawa anda sentiasa ingat padanya semasa mereka berada di sekolah. Sentiasa memberi dorongan dan galakkan untuk mereka belajar berdikari dan berkeyakinan menghadapi situasi baru ketika di tadika atau pun di darjah satu. Ibu bapa tidak digalakkan menunjukkan rasa resah dan kebimbangan melepaskan anak bersendirian.

Jika anak-anak menaiki bas ke sekolah, pastikan ibu bapa menghubungi pemandu bas. Kalau boleh bawa anak berjumpa dengan pemandu bas yang akan mengambil anak di rumah. Dicadangkan pihak pemandu memberi kerjasama dengan memberi perkhidmatan mengambil dan memberi peluang kanak-kanak menaiki bas. Pengalaman ini adalah penting untuk mengurangkan rasa bimbang kepada kanak-kanak.

Ibu bapa selalunya merasa sangat bimbang tentang anaknya kerana tidak dapat mengurus diri ketika di tandas. Dicadangkan ibu bapa hendaklah melatih anak-anak cara mengurus diri terutama masa ke tandas.

Tunjukkan cara yang betul untuk membersih diri selepas buang air besar atau buang air kecil.

Selain daripada itu kanak-kanak juga perlu diajar perkataan seperti,” Cikgu saya hendak buang air,” atau “Cikgu saya hendak ke tandas.”

Di rumah kanak-kanak bebas untuk makan dan minum. Mereka akan mengambil apa sahaja di meja makan atau makanan di peti sejuk. Berbeza dengan di sekolah kanak-kanak perlu mengikut jadual makan yang telah ditetapkan. Terangkan kepada anak-anak supaya belajar mematuhi jadual. Latihan di rumah dua minggu sebelum ke sekolah dengan menetapkan waktu makan supaya mereka bersedia dengan keadaan di sekolah.

Latih anak-anak supaya membasuh tangan sebelum dan selepas makan.

Ketika makan dilatih duduk dengan betul. Sekiranya menggunakan sudu dan garpu hendaklah diajar cara memegang dengan betul. Begitu juga sekiranya menggunakan tangan hendaklah dilatih cara menyuap dengan betul.

Kanak-kanak hendaklah dilatih untuk mengemas dan menyimpan barangan miliknya ke dalam beg seperti buku, pensil, botol air dan bekas makanan. Ingatkan semasa hendak balik semua barangan sendiri tidak boleh ditinggalkan di kelas. Menjaga barangan adalah tanggungjawab sendiri.

Salah satu perkara yang penting dalam kehidupan kanak-kanak adalah sosialisasi. Kanak-kanak perlu pendedahan awal tentang cara untuk bersosial. Di rumah kanak-kanak bersama ibu bapa dan adik beradik. Penyesuaian diri bersama guru dan rakan sebaya di kelas memerlukan kemahiran. Ibu bapa boleh membawa kanak-kanak ke taman permainan supaya kanak-kanak belajar bergaul dengan kanak-kanak lain.

Kadangkala terlepas pandang hal mendidik anak belajar mendengar dengan tekun. Perkara belajar mendengar dengan tekun perlu diasuh lebih awal supaya kanak-kanak boleh menumpukan masa lebih lama. Tumpuan mendengar kanak-kanak boleh dilatih. Mendengar adalah penting dalam pembelajaran. Latih anak anda mendengar sambil mata memberi tumpuan kepada orang yang bercakap dengannya. Semasa mendengar tidak digalakkan membuat perkara lain seperti memegang pensil, membaca buku, memandang ke tempat lain atau bercakap dengan kawan.

KESIMPULAN

Perancangan memberi kesediaan kepada anak-anak merupakan langkah awal menyediakan diri. Ini penting untuk anak tetapi juga ibu bapa supaya tidak lagi berasa cemas dan bimbang ketika anak-anak ke tadika atau sekolah di hari pertama dan seterusnya. Semoga budaya menunggu anak sehingga beberapa hari di sekolah tidak lagi kelihatan. Apabila anak-anak berkeyakinan diri maka ibu bapa boleh terus merasa lega untuk menumpukan tugas harian lain tanpa merasa bimbang dan ragu.

Moga mendapat manfaat bersama dalam mendidik anak-anak lebih bersedia untuk ke sekolah dengan lebih yakin.


Berus Gigi Tapi Mulut Tetap Berbau. Rupanya Sebab Lupa Buat Satu Perkara Ni!

Memberi fokus pada penjagaan gigi,  kita, umumnya sejak  dari kecil sudah diajar untuk kita biasakan memberus gigi. Sekurang-kurangnya sekali pada waktu selepas bangun tidur dan sekali lagi sebelum tidur.

Tujuannya satu. Untuk penjagaan gigi dan mulut agar kekal bersih dan sihat dan sekali gus dapat pastikan mulut berbau segar.

Inilah juga yang kita ajarkan pada anak-anak kita.Pun begitu, ada sesetengahnya walau kerap memberus gigi namun mulut tetap berbau.

Nak tahu punca dan sebabnya, ikuti perkongsian doktor Muhammad Khairul Izwan memberi pencerahan. Jom baca.

Tahukah anda, purata rakyat Malaysia memberus gigi adalah kurang daripada 1 minit setiap hari?

Malah ada sebahagian daripada kita yang hanya memberus gigi dalam masa di bawah 10 saat!

Dan yang paling ramai sekali adalah tidak memberus permukaan lidah yang mana lidah merupakan antara penyumbang terbesar kepada masalah bau mulut.

Penting untuk anda ketahui bahawa jika anda memberus gigi dalam tempoh masa yang terlalu singkat, tidak semua permukaan gigi anda dapat dibersihkan terutama di bahagian yang agak tersorok terutamanya di celah-celah gigi serta pada bahagian gigi geraham yang paling belakang.

Kerana itulah masih ada yang mengalami kerosakan gigi walaupun mereka memberus gigi setiap hari.

Bagaimana cara memberus gigi yang berkesan?

Memberus gigi perlu anda lakukan dengan menggunakan ubat gigi berfluorida sekurang-kurangnya 2 kali sehari selama 2-4 minit setiap sesi.

Disarankan untuk memberus gigi pada waktu pagi dan pada waktu malam SEBELUM tidur. Amalkan juga berkumur-kumur dengan air kosong setiap kali selepas makan terutama ketika anda di tempat kerja/makan di luar.

Anda juga perlu memberus gigi pada setiap permukaan gigi termasuk gigi yang paling belakang. Jangan berus gigi pada permukaan luar sahaja dan biarkan bahagian dalam tanpa diberus!

Gunakan berus gigi yang lembut dan elakkan penggunaan berus gigi yang keras untuk mencegah terjadinya hakisan gigi.

Jangan lupa untuk turut sama memberus permukaan lidah anda.

Semoga bermanfaat!


Cikgu Ini Ajar Cara Siram Baja Dengan Betul, Kekerapan Dan Petua Buat Baja Jadikan Tanaman Subur Dan Berbuah Lebat.

Banyak petua nak suburkan tanamam yang dijual di pasaran. Ada juga baja yang dibuat sendiri dengan pelbagai campuran.

Sebagimana perkongsian pendidik ini, menggunakan 3 bahan untuk memastikan tanaman subur seperti ajinamotor, minuman yakult dan telur ayam.

Dengan menggunakan baja secara natural beliau berjaya mendapat hasil tanaman yang  merimbun, berbuah lebat dan subur.

Semua ini dipraktikkan di tanaman di sekolah tempat beliau mengajar.

Malah beliau memberi tip cara menyiram baja dengan betul.

Ikuti perkongsian ini.

Cara penyediaan baja

Cara buat baja power + mudah + murah daripada barang-barang dapur (baja yakult) hasilnya amat luar biasa.

Bahan utamanya 1 botol yakult + 2 biji telur + 1 sudu teh ajinomoto. Campurkan & goncang sehingga berbuih & peram paling kurang 1 hari. Pati baja tadi boleh dicampur dgn 10 liter air biasa & spray pada daun  seminggu sekali.

Cara siram

Spary pada daun SPRAY seminggu sekali. Jangan siram ke tanah@akar. Sesuai utk pokok bunga, buah-buahan dan sayuran.

TIP TAMBAHAN:

Selamat mencuba!

Sumber: Mohd Nor


14 Tahun Genap Kehilangan Adik Sharlinie, Undang Sebak Netizen

Hati ibu ayah mana yang tidak sebak apabila anak tersayang hilang tanpa khabar berita. Kisah adik Sharlinie yang pernah menjadi tumpuan negara suatu ketika dulu membuatkan ramai yang sebak.

Menerusi perkongsian saudara Syahril A. Kadir meruntun jiwa apabila tanpa sedar masa sudah berlalu tentang kisag adik ini. Menerusi perkongsian beliau, kehilangan adik sharlinie hari ini genap 14 tahun.

Kini genap 14 tahun Sharlinie terus hilang tanpa khabar berita.

Sejak kebelakangan ini macam-macam dengar kes budak kena culik, nasib baik setelah disiasat, ternyata ia adalah palsu, Alhamdulillah.

Namun adakah korang masih ingat adik Sharlinie Mohd. Nashar, yang dilaporkan diculik ketika sedang bermain bersama kakaknya di padang permainan yang terletak kira-kira 200 meter dari rumahnya di Petaling Jaya pada 9 Januari 2008?

Dalam perkiraan, kalau dia masih ada, Sharlinie sekarang dah pun berusia 19 tahun, muda remaja sudah. Ini kerana sewaktu kejadian dia baru berusia lima tahun.

Untuk rekod, mangsa diculik kira-kira pukul 11.30 pagi. Ketika itu mangsa sedang leka bermain bersama kakaknya, Sharliena yang berusia lapan tahun.

Ketika hilang, mangsa yang mempunyai tiga adik-beradik memakai baju-T dan skirt berwarna biru muda serta selipar warna merah jambu.

Ingat lagi sewaktu kejadian saya mengetuai Meja Jenayah dan Laporan Khas di Sinar Harian.

Hampir setiap hari, pelbagai agensi media berusaha keras bersama-sama pasukan polis dan orang ramai untuk melaporkan perkembangan tersebut yang telah menggemparkan negara ketika itu.

Di mana saja ada operasi pencarian, anak buah saya termasuk dengan saya-saya sekali akan turun padang. Operasi pencarian mangsa dibuat sampai ke peringkat dari rumah ke rumah, kawasan pembinaan dan apa saja lokasi yang difikirkan mampu menemukan adik Sharlinie.

Yang paling kesian keluarganya. Dahlah kehilangan anak tersayang, ramai pulak yang ambil kesempatan kononnya mampu mendapatkan Sharlinie (dengan meminta sejumlah bayaran), itu belum campur ugutan dan SMS palsu hingga membuatkan mereka trauma yang teramat. Masa tu Whatsapp takde lagi, kalau dah ada, lagi jenuh!

Sudahnya keluarganya nekad berpindah dari Petaling Jaya dan pulang ke kampung mereka di Dungun, Terengganu untuk memulakan hidup baru.

Polis sampai habis ikhtiar ketika itu berusaha mengesan Sharlinie namun gagal hingga ke sudah.

Ingatlah, jangan ambil mudah. Kehilangan Sharlinie, pembunuhan Nurin dan Dirang, semua adalah ‘real’. Di luar sana masih ada manusia bertopengkan haiwan yang mampu berbuat apa saja jikalau kita terlalai.

Mangsa bukan hanya kanak-kanak perempuan, kanak-kanak lelaki juga tidak terkecuali.

Nauzubillah.

Sumber: Syahril A. Kadir


Pegang Atau Sentuh Je Benda-benda Ni, Segera Bersihkan Tangan Untuk Elak Covid-19!

Melihat statistik terbaru WHO dikemaskini (6pm 13 Mac). Kes di Itali melebihi 12,000 dengan kematian lebih 1,000 dan kadar kematian lebih 8%. Greece, Cyprus, Austria, Panama – negara yang mula berlaku kematian. Manakala di Malaysia, 197 kes dengan 33 telah pulih.

Disarankan orang ramai mesti terus mengamalkan langkah-langkah penjagaan kebersihan untuk mencegah penularan jangkitan COVID-19.

Semoga kita semua mampu mencegah jangkitan ini dan melalui perkongsian daripada saudara Akhtar Syamir turut berpesan dan menyenaraikan antara benda-benda yang perlu dielakkan daripada dipegang untuk mengurangkan risiko jangkitan covid-19.

Ini perkongsiannya.

Sama-sama kita jaga diri dan keluarga. Elakkan dari memegang semua benda yang saya senaraikan ini.

Bakteria dan virus COVID-19 boleh tersebar dengan sentuhan terutamanya pada alatan dan benda yang digunakan oleh ramai orang. Kebarangkalian itu menjadi lebih tinggi.

Ini adalah PANDEMIK. Sila ambil peduli. Sila berjaga-jaga. Jangan dah terlambat nanti baru nak kelam-kabut.

Gunakan sarung tangan atau terus basuh tangan atau guna hand sanitizer. Kurangkan aktiviti di luar dan di tempat orang ramai. Elakkan bersalaman buat masa ini.

– Troli
– Bakul

– Tombol pintu
– Butang lif
– Pam minyak

– ATM
– Kepala paip
– Pam tandas
– Penutup tandas
– Pemegang pintu tandas

– Pemegang tepi tangga
– Pemegang escalator

– Pemegang dalam bas
– Pemegang besi dalam lif
– Butang vending machine
– Butang di lampu isyarat
– Duit

– Playground equipment
– Meja makan awam
– Pintu mesin dobi awam
– Tempat duduk di perhentian bas dan teksi
– Tempat duduk di dalam bas dan teksi atau Grab.
– Kerusi urut berbayar

Semoga kita semua dijauhkan dari virus ini. Kongsikan post ini supaya lebih ramai orang buka mata dan ambil perhatian.


“Moga Diberi Kekuatan Istiqomah & Sabar Dalam Bersabar.” Segan Kongsi Kini Berniqab, Diana Amir Mohon Titip Doa!

Tampil berniqab, selebriti Diana Amir benar-benar mengejutkan ramai. Begitupun, rata-rata memuji dan menitipkan doa semoga dipermudahkan niat ibu kepada tiga orang cahaya mata ini.

Empunya diri Dalam satu perkongsian memberitahu, niatnya berniqab tidak lain tidak bukan hanyalah untuk mendapatkan keredaan Allah sahaja.

Dalam satu perkongsian Di laman Instagramnya, Diana memberitahu langkah itu adalah satu fasa baru dalam hidupnya selain meminta semua pihak mendoakannya.

“Sebenarnya sy segan nak kupas isu niqab ni, kalau ada org tanya sy hanya minta mereka doakan sy.. jadi mohon sahabat2 yang berhati mulia doakanlah sy yang banyak lg nak belajar ni diberi kefakihan agama, taufiq dan hidayah daripada Allah SWT, Amin Ya Mujib.

“Bersangka baik dengan Allah”

“Harini Allah test saya dengan apa yang saya sampaikan

“Sebenarnya pagi ni sy dapat dua berita yg mendukacitakan. something out of my control happened but it is affecting me in a big way. Tak boleh nak share news apa tapi sy nak share apa yg sy tgh fikir…

“Seperti biasa sy akan tanya tuan guru yang mulia dan yang saya sayangi , al- fadhil encik suami 😅 apa pendapat beliau..

“He shared, “tiada apa yang berlaku tanpa izin Allah, walaupun perkara itu bagi kita sesuatu yg buruk dan pastinya kita tidak suka.

“Tapi ia perlu berlaku untuk kita dan orang sekeliling ambil pengajaran”

Menurut Diana lagi, ini merupakan satu fasa untuk mendekatkan diri pada Allah SWT. Jadi dia cuma mengharapkan semua orang doakannya.

“Sedang Nabi Muhammad SAW diuji dengan pelbagai tohmahan, kesakitan yang jika dibanding ujian pada diri ini tidak terbanding, namun Nabi terus sabar dan menyebar dakwah kerana sayang yg sgt tinggi pada ummat.

“Dugaan ini kecil shj insyaAllah. Jika ini yang terbaik untuk berlaku padaku pada saat ini, berikanlah kesabaran, redhailah aku dan berikanlah jalan keluar daripada musibah, Ya Allah.

“Saya harap anda semua yang berhati mulia doakan saya dan keluarga. Sesungguhnya hidup ini pentas ujian, semoga kita berjaya dan kembali padaNya dengan husnul Khatimah..

“Semoga anda yang sedang diuji juga diberi rasa tenang, kesabaran dan jalan keluar daripada musibah, amin!

Mengulas mengenai perjalanan untuk istiqamah, mengharapkan perjalanan yang dilalui kini dipermudahkan olehNya.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Beri Anak Peluang, Barulah Dapat Rangsang Mindanya. Ikuti Perkongsian Bermanfaat Ini


Malu Laptop Terpakai Tak ‘Cantik’, Ibu Sedih Anak Tak Hargai, Luahan Penjual Ini Bikin Netizen Sebak!

Sejak penularan Covid-19, sesi persekolah dilakukan secara PdPR atau Pelaksanaan Pengajaran Dan Pembelajaran Di Rumah.

Sudah pastinya peranti seperti telefon, komputer atau laptop akan digunakan untuk sesi pembelajaran.

Bagi setiap ibu bapa pastinya ingin memberikan yang terbaik buat anak. Ada yang sanggup berhutang atau gadai barang kemas untuk membeli peranti ini bagi memudahkan urusan pembelajaran anak.

Hakikatnya tidak semua ibu bapa mampu membeli peranti yang baru pada harga yang agak mahal. Pilihan yang ada adalah membeli peranti yang telah diguna pakai atau second hand. Sudah pastinya dalam kondisi lama dan reka bentuk pun tidak ‘terending’.

Dalam usaha ibu bapa menyediakan kemudahan pembelajaran, ada segelintir anak tidak menghargai usaha itu. Malah ingin memiliki perenti serba baru dan canggih.

Begitulah yang situasi yang dihadapi oleh lelaki ini yang terkilan dengan sikap anak pelanggannya yang tidak menghargai usaha ibu bapanya.

Ikuti perkongsiannya.

Anak tak suka laptop, ibu terpaksa cancel beli

Hari ini,
2 pelanggan membatalkan pembelian laptop.
Alasannya adalah anak mereka tak minat dan tak mahu, walau setelah seminggu saya hantar gambar dan juga harga.

“Maaf ustaz. Ana saya kata macam calar-calar. Dia nak yang macam baru.”
“Maaf ustaz. Boleh kurang ke? Anak kata laptop tu buruk sikit”

Saya teringat kisah jual laptop pada seorang pelajar, yang mana saya sanggup drive sampai utara, bawak anak isteri semata-mata sebab ibunya nak minta sangat satu laptop untuk anaknya.

6 bulan simpan duit nak beli laptop

Yang paling sedih, maknya sanggup berhutang dan simpankan duit pada saya selama 6 bulan hanya untuk anaknya yang perlukan sebuah laptop.

Sampai saja di kolejnya, saya pun jumpalah pelajar ini di kantin.
Saya keluarkan laptop. Dan tunjukkan padanya.
“Cik cubalah dulu”
Dia tengok je. Sambil tengok kiri kanan. Kemudian, dia keluarkan handphone, dan taip sesuatu.

Ting! Whatsapp saya masuk.
“Ustaz, anak saya macam tak minat lah. Tapi, saya kata guna laptop ni dulu. Nak beli baru saya tak mampu”

Saya pandang je budak ni. Pandang kali ni sekali dengan perasaan yang cukup geram.
“Macamana cik? Tak nak cuba ke. On dulu, kemudian tengok lah. Saya dah format dan install semua software sekali antivirus. Cik guna je”

Dia macam tulah. Senyum pun tidak. Bagi salam pun tak masa jumpa. Muka lawa tapi? Allahu. Saya cuba tahan sabar.

Pujuk anak

Ting! Whatsapp masuk lagi.
“Ustaz, saya minta maaf. Tengah pujuk ni. Dia kata laptop ni buruk. Malu nanti nak bawak pergi belajar. Dia nak yang laptop terbaru”
Cukup! Saya letak handphone!

“Cik, saya minta maaf kalau laptop ni nampak macam buruk. Macam lama tapi ini lah yang mak cik mampu belikan. Harga dia RM599 tapi semua masih baik.
Saya dah belikan sekali charger baru, bateri baru. Cik tahu tak, mak cik kumpul duit 6 bulan, simpan dengan saya, hutang dengan orang semata-mata nak belikan untuk cik. Saya datang beratus kilometer ni sebab mak cik tau tak? Sebab mak. Mak tu sumber berkat. Mak tu jiwa dan hati kita!”

Tak jadi beli

Kali ni sabar tak mampu dah saya pegang.
Saya tak kisah soal laptop ni sangat, cuma saya lebih fikirkan soal mak dia yang bersusah payah demi laptop ni. Ya, itu yang menyakitkan hati ni!
Dia diam dan masih kayu kat depan ni.

“Baiklah. Saya pulangkan duit pada mak cik. Cik tak minat kan? Takpe. InsyaAllah, esok lusa adalah pembeli yang beli nanti.
Jagalah hati mak. Apa yang mak bagi, ambillah. Yang penting, berkat cik. Berkat. Tak berkat hidup ni, belajarlah tinggi mana pun tak kemana. Saya minta maaf ya”

Saya berlalu dengan penuh rasa di jiwa.
Penat lagi. Masa yang habis lagi.
Ting! Whatsapp masuk lagi.

Saya tak mampu baca lagi. Mak dia sedih dan menangis sebab anaknya tak nak laptop yang dibelikan dengan jerih dan payah.

Ingat wahai anak.
Setitis airmata ibu kerana keterasaannya pada kita, akan membuatkan Allah menutupkan segala pintu syurga.
Titik!

Meninjau di ruangan komen, ada yang melahirkan rasa simpati dan sebak kepada ibu kepada anak itu. Ada juga rasa terkilan dengan sikap anak itu. Moga anak itu muhasabah diri.

Jom turut serta bersama e-keluargagader Bonding Day #dirumahaje secara virtual!
Bukan sahaja dapat eratkan hubungan dengan keluarga tersayang, tapi boleh lakukan aktiviti yang menceriakan bersama-sama. Hadiah menarik menanti anda sekeluarga!


“Mohon Doa Untuk Anak Syurga Saya.” Anak Jalani Pembedahan Buang Ketumbuhan, Edrie Hashim Mohon Titipkan Doa!

Mungkin ramai yang tidak mengetahui gitaris dan produser terkenal Edrie Hashim mempunyai seorang anak istimewa.

Menurut Edrie, anak sulungnya Darren Haikal disahkan autistik dan baru-baru ini dia dimasukkan ke hospital untuk menjalani pembedahan membuang ketumbuhan di bahagian ususnya.

Berita tersebut dikongsikan oleh Edrie menerusi laman instagramnya. Di dalam perkongsian tersebut, Edrie memohon warganet menitipkan doa moga dipermudahkan buat anaknya.

Mohon doa kawan2 untuk anak syurga saya ni, moga operation berjalan lancar dan dipermudahkan segalanya… Aamin YRA.

Edrie sebelum ini pernah memuat naik perkongsian mengenai keadaan anaknya itu yang dimasukkan ke hospital dan disahkan mempunyai ketumbuhan di bahagian ususnya namun tidak bahaya.

Perkongsian Edrie mendapat tumpuan warganet, rata-rata memberikan kata semangat dna mendoakan semoga dipermudahkan buat Darren.

Edrie Hashim mendirikan rumah tangga bersama vokalis kumpulan Candy iaitu Patricia Robert. hasil perkahwinan mereka dikurniakan dua orang anak iaitu Darren Haikal dan Dylan Haidar.


“Nasib Baik Terdetik Nak Makan.” Suami ‘Sorok’ Hadiah Rantai Emas Dalam Kek, Lepas 3 Hari Baru Isteri Jumpa. Sweet!

Menerima hadiah kejutan di hari istimewa pastinya meninggalkan memori yang cukup manis dalam hidup.

Demikian juga dengan wanita ini apabila suaminya yang menghadiahkan seutas rantai emas dengan cara yang cukup berbeza dan tidak disangka-sangka.

Perkongsian ini dimuatnaik wanita berkenaan menerusi satu video di akaun TikTok @aien_suraya.

Rupa-rupanya sang suami telah menghabiskan seutas rantai emas yang ‘disorok’ di dalam kek hari lahirnya.

Malangnya hadiah tersebut hanya diketahui selepas tiga hari.

”Tarikh 3/2/22 potong kek, 6/2/22 jumpa hadiah dalam kek. Nasib baik terdetik nak makan, betul-betul surprise,” tulisnya.

Bukan itu sahaja, dia juga hampir-hampir memberikan kek itu kepada jiran. Namun mujur anaknya menemui rantai emas berkenan ketika makan di bahagian tengah kek.

”Kebetulan masa potong kek hari tu separuh je makan, lepas tu simpan dalam peti ais selama tiga hari.

“Ni pun sebab anak dah korek makan kat tengah. Kalau tak, memang tak tahu ada emas”, ujarnya lagi.

Video berdurasi 12 saat itu telah meraih lebih 2.1 juta tontonan dan 52.2k tanda suka hanya dalam tempoh 48 jam dimuat naik.

Menjengah ke ruangan komen, warganet turut melahirkan rasa gembira dan menitipkan ucapan tahniah kepada wanita berkenaan.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Guna Seterika Biasa Tapi Gosok Depan, Belakang Pun Licin Sekali! Wanita Ni Kongsi Caranya

Dalam banyak-banyak kerja rumah yang dibuat oleh surirumah, selain dari lipat kain, benda lain yang paling berat mak-mak nak buat semestinya gosok baju. Lebih-lebih lagi bila ada anak ramai nak gosok baju sekolah anak, tambah pula dengan baju kerja suami! Tahap lenguh dia tu fuhh menguji iman tau!

Pasang niat nak beli seterika mahal yang jenis wap, berfikir juga jadinya bila tengok harganya!

Tak mengapa, jangan risau dan bersungut lagi! Mak-mak simpan je duit tu, cer cuba try test hacks mudah nak dapatkan hasil gosokan yang licin dua belah pakaian tanpa perlu kalih bajunya dengan hanya guna seterika biasa? Meh tengok tip yang dikongsikan oleh Jules Pitch di laman Tiktoknya ni!

Tip Gosok Baju Mudah Macam Steam Iron

Buat para wanita yang teringin nak pakai steam iron, gosok sebelah saja tapi masih tiada bajet boleh guna tip ini. Caranya:

-Cuma guna aluminium foil saja. Tanggalkan alas iron board kemudian balut dengan aluminium foil.

-Selepas itu pasang semula alas tadi, dah siap boleh guna untuk menggosok dengan seterika biasa.

-Hasilnya bila seterika baju, bahagian belakang akan licin sekali, jadi kuranglah kerja kita.

Nak tengok video penuh? Tengok di bawah ini. Semoga membantu!


Lelaki Ini Kongsi Cara Simpan Duit Yang Betul. Supaya Jika Ada Yang Meninggal Tak Jadi Harta Pusaka. Deep!

Bahagia bukan sekadar di mulut, kadang kala perlu juga sumber kewangan yang kukuh supaya  dapat menjalani kehidupan dengan sempurna.

Sebagaimana  yang diceritakan oleh saudara Mohd Fhais mengenai perbelanjaan rumahtangga ini.

Ikuti perkongsian ini.

Terkesima Pn. Alin Bila Saya Tunjukkan Belanjawan Suami Yang Dia Kena Tanggung Kemudian Hari.

Jumlah keseluruhan RM3234 sebulan.

Pn. Alin ni surirumah je, semua belanjawan rumah suami yang urus seorang. Suami yang sangat bertanggungjawab.

Walaupun suami cukup bertanggungjawab, surirumah tetap kena ambil tahu hal belanjawan ni.

Sebab satu hari nanti isteri juga yang kena tanggung RM3234 sendirian bila mana sesuatu yang tak di jangka menimpa diri suami.

Belanjawan ni tak akan meninggal walaupun selepas pembayarnya meninggal.

Tak ada pilihan, nak selamat memang kena menyimpan. Setiap bulan kena simpan 20 peratus dari gaji dalam tabung simpanan dan takaful.

Dua tabung ni la yang akan jadi penyelamat bila waktu kecemasan.

Menyimpan jangan di satu akaun sahaja, sebaliknya buat akaun simpanan untuk setiap orang.

Isteri satu akaun.Suami satu akaun. Setiap anak satu akaun.

Tujuannya supaya selepas meninggal semua duit tak jadi harta pusaka.

Walaupun isteri ada kad bank suami, haram hukumnya ambil duit harta pusaka orang yang dah meninggal sebelum pengagihan faraid.

Minimum kena ada simpanan sekurangnya 100,000 ribu, bergantung juga pada gaya hidup sedia ada. Jika tinggi gaya hidup maka jumlah yang diperlukan tinggi lagi la.

TIP INI MESTI TAHU

Bagaimana nak simpan 100,000 ribu dalam masa yang singkat?

Ini persoalannya.

Cara tradisional simpan 100,000

1 – Sebulan simpan 100 dalam FD.
2 – Setahun ada 1200 dalam FD.
3 – Interest FD Maybank 12 bulan 3.05%
1200 + 3.05% = 1236.6
4 – Genap 80 tahun simpan baru dapat 100,000ribu.
5 – Simpanan akan di agih mengikut faraid.

Manakala, menyimpan cara takaful lebih efektif

1 – Sebulan simpan 100rgt dalam takaful.
2 – 24 jam sudah ada tabung 100,000ribu tersedia
3 – Ini bukan loan, dapat cash 100,000ribu tapi lebih kepada geran perjanjian dana terjamin
4 – Berlaku kematian atau sakit kritikal 100,000ribu cash akan di beri pada penama walaupun simpan baru 100rgt.
5 – Simpanan akan di agih secara hibah.

Dua-dua cara ni sama objektif untuk bina tabung kecemasan 100,000ribu.

Apa yang beza cuma tempoh menyimpan. Kalay simpan cara tradisional ambil masa 80 tahun, menyimpan cara takaful ambil masa 24 jam.


12 Azam Tahun Baru Ni Kena Buat Bersama Pasangan. Kesannya Memang Wow!

Selamat datang tahun 2020! Pastinya bila tahun baru, bermakna ada azam baru yang ingin direalisasikan untuk tahun tersebut. Apatah lagi bila bercakap tentang tahun 2020, ianya begitu istimewa dan unik sekali.

Sejak zaman kanak-kanak lagi kita tertunggu-tunggu untuk berada di tahun 2020 ini, dan alhamdulillah hari ini kita direzekikan dengan usia yang panjang hidup bersama pasangan dan keluarga tercinta.

Oleh itu, apa sebenarnya azam anda dan pasangan ye untuk tahun ini?

Andai masih keliru, ini disenaraikan 12 azam yang wajar anda dan pasangan lakukan bersama demi hubungan yang membahagiakan. Nak tahu lanjut, jom hadam perkongsian dari Saudara Akhtar Syamir ini yang dikongsikan baru-baru ini di akaun fbnya.
Jom semak.

2020 hanya tinggal beberapa jam sahaja lagi. Pelbagai azam tahun baru kita sudah fikirkan. Banyak juga azam tahun-tahun lepas yang kita gagal tunaikan.

Tapi perasan tak yang kebanyakan azam kita itu bersifat individu? Apa kata tahun 2020 ini kita terbitkan azam untuk tingkatkan kualiti perhubungan suami dan isteri juga?

Pada pendapat saya, segalanya bermula dari rumah. Prestasi kita di luar, di tempat kerja, perniagaan, perhubungan dengan orang lain, saudara-mara, adik beradik dan sebagainya, banyak bergantung kepada betapa harmoni dan gembiranya keluarga kita.

Jadi, tidak keterlaluan jika tahun ini kita berazam untuk perhubungan yang lebih berkualiti. Mari kita lihat, bagaimana pecahan azam perhubungan suami isteri.

Kita mulakan dengan deria yang ada pada diri kita.

1. Mata dan Penglihatan – Berazamlah untuk mula melihat gaya tubuh dan air muka pasangan kita. Jika geraknya longlai dan lemah, dia sedang penat. Kita beri dia rehat. Jika pergerakannya agresif, dia sedang marah dan kita beri dia ruang dan masa. Jika mukanya berkerut, dia sedang risau. Kita peluklah dan serap kerisauannya.

2. Telinga dan Pendengaran – Berazamlah untuk mula mendengar. Sama ada suami atau isteri, ada percakapannya yang jelas dan ada percakapannya yang disebut SEKALI sahaja. Mula fokus pada yang sangat jarang disebut itu kerana besar kebarangkalian, itu hasrat hatinya yang paling utama tetapi disimpan.

Mula mendengar dengan teliti apa yang pasangan ungkapkan supaya tiada maklumat yang tertinggal dan boleh mencetus keadaan tegang yang sia-sia di dalam perhubungan.

3. Hidung dan Bau – Berazamlah untuk sentiasa wangi apabila bersama pasangan. Bau badan, bau mulut dan bau ketiak adalah antara bau yang selalu diabaikan bila berada di rumah. Bau yang menyenangkan bakal membawa lebih kemesraan dan jangan sekali-kali memandang rendah kepentingan kemesraan ini.

4. Kulit dan Sentuhan – Berazamlah untuk selalu menyentuh pasangan. Tidak kira sama ada pegang tangan, pinggang, bahu atau pelukan. Semuanya baik untuk lebih intim. Mulakan di rumah. Sekali sekala apabila berjalan di luar pula, cuba tarik tangan pasangan. Kalau tak boleh lama, sekejap pun sudah mencukupi.

5. Lidah dan Rasa – Berazamlah untuk selalu makan di rumah. Banyak kebaikan makan di rumah sebagai contohnya bahan-bahan yang lebih baik berbanding di luar. Jika anda pandai masak, teruskan memasak. Jika anda kurang pandai, cari inisiatif untuk menambah kemahiran memasak. Terlalu banyak resipi yang mudah untuk dibuat. Saya pasti suami atau isteri akan hargai kesungguhan anda menyediakan makanan buat pasangan.

Selesai bab deria luaran. Kita sentuh pula bab emosi.

6. Tidak kira suami atau isteri, berazamlah untuk mula menjaga emosi pasangan. Jika dia sedang marah, jangan ditambah marahnya. Jika dia sedang sibuk, jangan mengganggunya dengan perkara yang penting. Jika dia terlalu penat, dia perlukan rehat. Jangan dipaksa-paksa.

7. Sebut mengenai rehat, berazamlah untuk mengambil berat masa rehat isteri. Sama ada yang bekerja atau suri rumah. Kedua-duanya penat, penat dan penat. Mereka memang penat dan suami kena mula bantu buat kerja-kerja di rumah. Pilih apa sahaja yang anda boleh biasakan buat dan selalulah buat. Apa sahaja yang boleh memudahkan urusan isteri, itu adalah yang terbaik.

8. Komunikasi yang baik bakal menentukan tahap kualiti perhubungan suami isteri. Berazamlah untuk mula bercakap dengan pasangan. Tanya bagaimana harinya. Tanya apa yang ingin dilakukan nanti. Berbuallah. Berterus teranglah. Berilah teguran dengan baik dan terimalah teguran dengan baik juga. Amalkan komunikasi yang jelas dan tidak disembunyi-sembunyikan.

9. Pujian dan penghargaan adalah elemen penting dalam meningkatkan kualiti perhubungan. Berazamlah untuk memuji pasangan. Dari sekecil-kecil perbuatan, sehinggalah sebesar-besar pengorbanan. Bukan pasangan tidak tahu, tetapi pasangan suka untuk mendengarnya dari mulut orang yang dia cintai sebenarnya. Pujian juga memberi semangat untuk pasangan melakukan sesuatu dengan lebih ikhlas dan gembira.

10. Berazamlah untuk mengendalikan sesuatu isu dengan lebih baik. Kadang-kala, apabila masalah timbul, kita panik dan benda yang kecil boleh jadi pergaduhan yang besar. Fokus pada penyelesaian masalah dan bukannya mencari siapa yang betul dan siapa yang salah. Membincangkan dan membetulkan yang salah bukanlah satu pertengkaran. Tidak perlu anggap ia begitu. Anggaplah ia sebagai suatu perbincangan yang tidak dipengaruhi emosi.

11. Berazamlah untuk menjaga ketrampilan pasangan. Yang suami, pastikan keperluan penjagaan isteri mencukupi dan isteri, sentiasalah menjaga pemakaian dan penampilan suami. Ia perlu seiring.

12. Yang paling penting. Berazamlah untuk menjaga solat dan mementingkan solat berjemaah bersama pasangan. Solat bersama ini terlalu banyak kebaikannya. Jangan amalkan solat berasingan. Jika ada kesempatan bersama di rumah, solatlah bersama.
________________________________

Itulah serba sedikit cadangan azam tahun baru untuk pasangan suami isteri. Semoga tahun baru ini menjadikan ikatan perhubungan kita semua semakin erat. Ikatan yang erat tidak akan terkesan dengan anasir luar yang merosakkan. Jadikan perhubungan dengan pasangan lebih baik dari tahun-tahun yang sebelumnya.


Selalu Peluk ,Berterima Kasih & Mendoakan, Ini Cara Suami Hargai Pengorbanan Isteri Melahirkan Zuriat!

Sakit melahirkan anak tidak mampu diungkapkan dengan kata-kata. Kepayahan mengusung perut 9 bulan hanya yang bergelar ibu sahaja memahami situasi tersebut.

Sebagai suami seharusnya menghargai segala pengorbanan isteri mereka dari awal sehingga lahirnya zuriat anda.

Perkongsian dari Muhammad Hassan ini cukup bermanfaat terutama buat para suami di luar sana terutama bagi isteri yang baru bersalin.

Memang suami perlu banyak bersama isteri di awal berpantang dan penyusuan. Bukan soal luka bersalin,luka ni akan baik dengan sendiri. Tetapi suami bantu jaga isteri agar emosinya tidak tertanggu dan semakin teruk.

Bantu isteri ke tandas,
Bantu isteri banyakkan berjalan,
Bantu isteri susukan anak,
Bantu isteri tukar lampin anak,
Bantu isteri mandi,buang air,
Bantu isteri makan dan masakkan untuk si dia.

Sebenarnya ini amalan mak ayah tok nenek kita dahulu. Ayah kita dulu jaga semua adik beradik 12 orang,sentiasa bantu mak sehinggakan suapkan makanan. Ini sifat kasih sayang mak ayah kita didik dan tunjuk kepada kita supaya sayang isteri lebih dari diri sendiri.

Apa perlu suami buat?

Dapatkan:
-Ikan yang segar
-Sayuran kampong
-Ayam kampong
-Telor ayam kampong
-Daging lembu segar

Pantau luka .
-Bantu isteri bergerak, berjalan terutama ke tandas. Jangan biarkan mereka terbaring sahaja. Berjalan atau bergerak boleh bantu lancarkan darah dan elakkan DVT(Darah beku disalur darah).
-Pastikan isteri minum air mineral dengan cukup.

Ambil tahu:
-ILMU PENYUSUAN,cari posisi bayi ketika menyusu.
-Amalan@Pantang larang ketika isteri berpantang
-ingatkan isteri makan ubat yang disediakan oleh doktor
-Jadual pemeriksaan bayi dan ibu diklinik
-Basic urutan untuk ibu berpantang.
-Cara berbedong/bekong
-jamu/vitamin/ubatan untuk ibu berpantang dan selepas.

Suami kena selalu peluk isteri,ucap terima kasih sayang lahirkan anak kita,terima kasih sebab sabar menahan sakit. Kucup dahi isteri. I love sayang,abang sayang sayang,lemparkan senyuman sehingga cecah telinga dan doa depan isteri.

Ya Allah ini isteri saya,berikan dia syurga,berikanlah dia ganjaran pahala,berikanlah dia kesihatan yang baik,jauhkan dia dari segala penyakit. Suami wajib doa untuk isteri,ucap kata yang baik,tanya ada apa yang boleh kita bantu isteri.

Insyaallah jika kita(suami) sering ucap perkataan yang baik-baik isteri akan seronok,isteri akan tenang.

Dan suami juga perlu faham tanda-tanda isteri melalui fasa post-portum period. Jika ada tanda selalu menangis,termenung,tiba-tiba pukul anak ini perlu dirujuk ke hospital atau dapatkan nasihat doktor.

Mudahan berkat kasih sayang suami isteri lahirnya anak soleh solehah.

-EncikMatt-

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


Perkahwinan Ni, Tak Ada Remeh-Temeh. Semua Perkara Penting. Selesaikan Sendiri Atau Bincang Dengan Pasangan.

Perkahwinan adalah institusi yang menemukan pasangan dan rakan kongsi hidup yang sehati dan sejiwa untuk sama-sama mengharungi segala suka dan duka erti kehidupan. Dalam hal ini, pasangan dilihat sebagai melengkapi antara satu sama lain.

Namun ada juga yang sebaliknya. Jika ia berlaku, tentu akan memberi kesan kepada perkahwinan itu. Biarpun hal remeh temeh, ia sebenarnya penting dalam sebuah perkahwinan.

Ikuti hal ini sebagaimana yang dikongsi oleh wanita ini.

Pernah dengar ayat "Lelaki tidak suka benda remeh-temeh" ??

Nur pernah. Tapi dah tak ingat dari mana dari siapa dan bila.

Pernah dengar ceramah Ustaz Elyas Ismail. Pernyataan ini betul tetapi ia perlu guideline.

Wanita perlu berdikari.
Tapi jangan sampai terlebih.

"B, sewa rumah belum bayar"
Itu bukan remeh, itu tanggungjawab.

"B, beras habis"
Itu bukan remeh, itu tanggungjawab.

"B, pampers anak habis"
Itu bukan remeh, itu tanggungjawab.

Ada isteri, sampai masa, terus bayar, terus buat. Diam saja.

Jangan hairan. Ada suami, mereka memang langsung tidak tahu dan takda idea apa yang mereka patut lakukan. Betul, ada. Lagi-lagi bila isteri pun bekerja.

Dulu, Aidil pon macamni. Dia macam tak terfikir apa yang patut dia buat.
Walaupon benda tu nampak kecil / remeh di mata Nur.

Jadi nak buat apa??

Bagitahu. Cakap.
Bukan nak peningkan kepala suami. Apabila kahwin, secara automatik akan ada banyak benda remeh-temeh akan kena fikir.
Kalau rasa nak hidup aman, tenang, fikir tentang diri sendiri… Perlu fikir banyak kali dulu sebelum kahwin.

ISTERI INGATKAN SUAMI

Isteri, tolong ingatkan.
Dan Alhamdulillah..
Sekarang, Aidil automatik dah program dalam kepala dia hal² yang kita rasa 'remeh' ni.
Sampai kadang Nur terlupa bagitahu beras / barang² lain dah habis pon dia yang beli dulu. Sebab dah terbiasa terperhati.

Dalam perkahwinan, tak ada yang remeh-temeh. Semua perkara adalah penting. Cuma ada yang perlu dibincang, ada yang boleh dan patut diselesaikan sendiri tanpa suami. Ada yang perlu dibiarkan saja.


Diuji Tempahan 500kg Nanas Dibatalkan Pelanggan Meninggal Akibat Covid-19, Tak Sampai 24 Jam Warganet Baik Hati Tolong Belikan.

Impian untuk meraih pendapatan hasil jualan pertama lumayan musnah dan kini hanya bergantung kepada jualan harian di sekitar Kemaman sahaja.

Siapa sangka dugaan menimpa pasangan suami isteri apabila tempahan nanas yang dijualnya dibatalkan apabila pelanggan meninggal dunia akibat Covid-19.

Hasil pertanian pertama sebanyak 500 kilogram itu merupakan nanas jenis MD2 telah siap dipetik.Dalam tempoh seminggu, jika dibiarkan buah ini akan mengalami kerosakan. Namun siapa kita untuk melawan takdirNya.

Ujian berat itu telah mengundang kesedihan seorang adik ipar menerusi satu hantaran di Twitter @syifamajid yang meluahkan rasa simpati dugaan dalam perniagaan. Memohon supaya ada warganet yang sudi membeli buah berkenaan.

“Dugaan abg ipar. First time baru nak rasa hasil nenas. Ada yang dah booking 500kg. Tetiba orang booking tu meninggal covid. Now buah banyak dalam seminggu tak jual rosak buah. Mintak RT tweet (ulang kicau) ni boleh?.”

Dugaan abg ipar 😭 first time baru nak rasa hasil nenas. Ada yg dah booking 500kg tetiba org booking tu meninggal covid. Now buah banyak dlm seminggu x jual rosak buah. Mintak RT tweet ni boleh?

Nenas MD2 dijamin manis
RM5/kg
COD Alor setar/jitra

Berjaya jual 200kg!

Setelah dimuat naik kisah berkenaan, tak sampai 24 jam telah mendapat respon daripada warganet yang bersimpati. Hasilnya 200kg nanas telah berjaya dijual. Melahirkan rasa syukur dan terharu apabila ada yang sanggup membeli secara online  biarpun tinggal jauh iaitu dari Kuala Lumpur dan Johor sanggup buat bayaran secara online.

Syukur permintaan banyak!

Harini abang ipar cod area jitra dulu tak sempat cod area alor setar sambung esok pulak. Permintaan terlampau banyak. Terima kasih semuaaaa!!!

Sehingga kini dua hantaran ini yang dimuat naik telah di ulang siar sebanyak 10.9K. Moga cara ini dapat membantu peniaga ini menjual nanasnya dengan segera sebelum mengalami kerosakan.

Sedar tak sedar, bulan depan dah masuk bulan Ogos tau, bulan Kemerdekaan Malaysia!

Sebagai rakyat yang cintakan tanah air, mesti anda ada cara tersendiri nak eskpresikan rasa cinta dan bangga menjadi Anak Malaysia kan? Betul tak?!

Ehhh jangan cakap kat sini, simpan idea anda tu dan hantarkan kepada kami dengan menyertai Virtual Himpunan Saya Anak Malaysia!


Gelagat Anak Arwah Abam Bocey Buat Ramai Terhibur. “Pandai Dia Menyanyi. Ikan Goreng Dibuatnya Baby Shark, Comelnya.”

Setiap kali perkembangan si kecil Syed Uthman Hamzah dimuatnaik menerusi laman Instagram, pasti mencuri tumpuan ramai.

Anak tunggal kepada arwah Abam Bocey dan Siti Nurhidayah Mohd Ali ini sudah memasuki 3 tahun

Meninjau ke akaun Instagram Ibunya baru-baru ini, dimuatnaik video Hamzah bermain bersama ikan goreng. Kelihatan dia memegang ikan goreng tersebut di dinding dan membuat gaya ikan berenang sambil menyanyi.

Gelagatnya meraih perhatian, rata-rata warganet terhibur dengan . Tak kurang yang memujinya kreatif apabila ikan goreng pun boleh jadi baby shark.

Rupa-rupanya Hamzah gemar bermain dan tidak takut memegang ikan yang masih hidup hanya menggunakan tangannya.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


Tip Untuk Ibu Betul Betul Mudah & Selamat Ketika Bersihkan Perabot Menyambut Raya . Guna Bahan Dari Dapur Sahaja!

Kebersihan adalah sebahagian agenda utama yang diambil berat oleh seorang suri rumah bagi memastikan kediaman yang dihuni selamat dan selesa untuk famili. Pun begitu, untuk memastikan rumah sentiasa bersih serba serbi, memanglah bukan suatu pekerjaan yang ringan untuk dilakukan.

Bagi memudahkan urusan itu, ada antara kita terpaksa menggunakan bahan-bahan pembersih untuk memudahkan kerja. Bagaimana pun, beberapa produk yang ada di pasaran mengandungi bahan kimia yang boleh menyebabkan alahan pada sebahagian orang.

Oleh itu, ada baiknya kita bertukar kepada menggunakan bahan alami yang lebih selamat. Jom semak!

1. Almari kayu

Jika almari kayu terlihat kotor, segeralah bersihkannya dengan menggunakan campuran minyak sayur-sayuran dan baking soda. Gosokkan segera pada permukaan kayu dan anda akan lihat hasilnya cukup luar biasa. Almari kayu akan terlihat berkilat dan cantik seperti baharu.

2. Tilam

Sekali lagi, gunakan baking soda yang dicampurkan dengan minyak assensial untuk bau yang lebih segar. Caranya cukup mudah, tuangkan adunan tersebut di atas tilam yang terkena kotor dan kemudian beruslah dengan perlahan. Setelah anda puas hati, jangan lupa untuk gunakan penyedut hampa gas bagi memastikan tiada sisa-sisa serbuk baking soda yang tertinggal.

3. Cermin

Caranya cukup mudah dan berkesan. Ambil surat khabar lama dan basahkan. Kemudian gumpal untuk mudah dipegang dan barulah digosok pada permukaan cermin. Hasilnya anda akan lihat serta-merta, cermin berkilau dan cukup bersih.

4. Meja makan

Jika permukaan meja makan adalah diperbuat daripada batu mar-mar pastikan anda membersihkannya dengan air yang di campur bersama dengan hirisan limau berserta garam. Hasilnya cukup luar biasa berkilat dan kesegaran limau memberi aroma yang cukup menyenangkan.

Selain itu, untuk ibu-ibu menjaga permukaan perabot kayu terutama yang agak sensitif dan tidak mahu ia calar, cuba tip mudah ini:
1. Minyak zaitun dan cuka

Campurkan 1/2 bahagian minyak zaitun bersama 1/2 bahagian cuka. Sapukan campuran kedua-dua bahan ini pada permukaan perabot kayu yang tercalar. Anda akan mendapati perabot kayu kelihatan seperti baru semula.

2. Kantung teh/ tea bags

Rendamkkan kantung teh lebih kurang 2 – 3 minit di dalam air panas yang mendidih. Setelah itu, celupkan pemutik kapas ke dalam permukaan air rendaman teh itu tadi. Kemudiannya, gunakan teknik ‘dabbing’ pada permukaan perabot kayu yang calar. Lap lebihan air teh yang pasti mengalir ketika melakukan proses ini. Ulangi cara ini sekerap yang boleh dan anda akan mendapati kesan calar mulai pudar dan seterusnya hilang.

3. Marker pen
Pastikan anda mencari warna marker pen yang seakan-akan  sama warnanya dengan perabot kayu anda. Calitkan sedikit marker pen pada permukaan yang calar dan setelah dakwat marker pen mengering,  sembunyikan bahagian tersebut dengan penggunaan wax atau varnish.

4. Kacang walnut

Hanya terus gosokkan kacang walnut pada permukaan perabot kayu yang terjejas itu sebanyak beberapa kali. Perhatikan lama-kelamaan permukaan calar itu tadi semakin menggelap dan menghilang. Ini ajaib bukan?

5. Biji kopi/ serbuk kopi

Celupkan pemutik kapas ke dalam serbuk kopi yang dibiar sedikit lembap (dicampur dengan air panas terlebih dahulu). Pemutik kapas itu tadi kemudiannya diaplikasikan pada kesan calar yang ada di atas permukaan perabot. Biarkan selama 15 – 20 minit dan lap dengan segera permukaan kayu itu tadi dengan menggunakan kain yang kering. Kaedah ini berkesan membuatkan perabot kayu anda kelihatan ‘menggelap’ dan seterusnya menyamarkan kesan calar.

6. Jus lemon

Campurkan perahan lemon segar bersama minyak zaitun dalam kuantiti yang lebih kurang sama rationya. Dengan mengunakan lint cloth, ambil sebahagian besar campuran itu dan gosok terus pada bahagian calar perabot sehingga ia mulai hilang.

Sumber: Impiana


“Hadiah Raya Paling Bermakna.” Eyra Hazali Selamat Melahirkan, Timang Anak Lelaki Kedua

Pelakon Eyra Hazali berkongsi berita gembira selamat menyambut kelahiran anak keduanya, pada 29 April lalu. Berita tersebut dimuatnaik menerusi laman Instagramnya.

“Alhamdulillah syukur. Hero kedua kami lahir pada hari Jumaat, 29/4/2022, pukul 6.18 petang. Terima kasih kepada semua yang mendoakan,” tulisnya dikapsyen.

Untuk rekod, Eyra mendirikan rumahtangga bersama penjaga gol pasukan Johor Darul Takzim (JDT), Muhammad Haziq Nadzli pada 1 November 2019.

Hasil perkongsian hidup, pasangan ini dikurniakan seorang cahaya mata lelaki, Muhammad Hayder Qhalish.


“Padu Banyak Bahasa Dia Boleh.” Kepetahan Anak Faezah Elai Membaca Dalam Bahasa Inggeris & Mandarin Buat Ramai Kagum. Power!

Bagi yang rajin mengikuti perkongsian pelakon cantik manis Faezah Elai, dia rajin memuatnaik kisah anak-anaknya.

Malah kepetahan anak sulungnya, Dealova Heyrinna yang fasih bertutur dalam bahasa Inggeris membuatkan ramai yang kagum.

Terbaru menerusi laman akaun Instagramnya, dikongsikan satu lagi video baru Dealova yang sedang belajar bahasa Mandarin secara online. Kelihatan bacaan Dealova begitu lancar sekali.

Rupa-rupanya Dealova juga boleh bercakap dan membaca dalam bahasa Mandarin selain bahasa Inggeris dan Bahasa Melayu. Faezah juga mendedahkan anaknya ini fasih berbahasa Inggeris sejak masih kecil lagi.

“She speaks and read mandarin too..So tak kan lah dia tk tau ckp melayuu!!!!!

“English fluency is not something that impressive anymore these days,almost 80 percent of children today are fluent in english.. english ni lg mudah compared dgn bahasa melayu..

“Cheq share previous video Dealova bout tips nk naik flight bukan nk tunjuk english dia konon power.. tk terlintas dlm otak pon..she speaks with that accent drp kecik.. klu betoi nk tunjuk,masa umoq 2 taun ku dh tunjuk!!

“Yg dok kalut kata ckp arab tau dak? Mengaji tau dak? Ehhh cheq ni share bideo anak 6 bulan sekali pon payah.. ibadah aku pon tk penah share ni kan pulak anak2..my ibadah it’s between me and Allah..

Haihhh… cuba belajaq jgn busuk peghot..

P/S : And owh,yg dok tanya sekolah,yg dok merapu sendiri konon anak cheq pi international school,ni nk habaq.. Tkdak pasai nk buang duit hantaq pi international school or private school!!

Cheq hantaq pi sekolah kerajaan sajooooo!!! Convent Girls!!! Jgn dok pandai2 naaa buat pitnah kata sekolah org kaya.. we are not rich!! We are comfortable Alhamdulillah !! 🙄

CHEQ TK MARAH TAU.. CHEQ NASEHATTT!!!

Menurut isteri kepada pengarah Mohd Heykal Hanafiah, anak perempuannya ini tidak dihantar ke sekolah International atau private school.

Sebaliknya hanya mengikuti pengajian di sekolah kerajaan, ianya mencukupi untuk Dealova dapat belajar dengan baik.

Follow dan subscribe Youtube Channel @BintangKecilMy
#BintangKecilMy #BintangKecil #KitakanJuara


“Cantiknya, Still Nampak Muda.” Sharifah Shahirah Muat Naik Video Jumpa ‘BFF’, Azah Aziz, Raih Perhatian Peminat.

Siapa yang tak kenal dengan pelakon Azah Aziz yang popular era 90-an. Sejak berhijrah ke luar negara mengikuti suaminya tidak lagi aktif dalam bidang hiburan tanahair. Namun pelakon legend ini tetap mempunyai peminatnya tersendiri.

Terbaru menerusi Instagram milik, penyampai radio dan pelakon, Sharifah Shahirah yang lebih mesra dengan panggilan Shira telah muat naik video berjumpa dengan Azah Aziz di  sebuah cafe di ibu kota.

Dengan kapsyen ringkas, sudah lama tidak berjumpa rakan dari luar negara telah meraih perhatian peminat.

“Bila ko jumpa kawan ko dari canada @azahmontreal  @therockchilliqueen.”

Video berdurasi 35 saat itu telah mengembalikan nostalgia peminat kepada pelakon yang berusia 49 tahun itu.

Awet muda

Dalam pada itu, ramai yang memuji kecantikanya walaupun sudah berusia. Malah ada juga rindu kepada lakonannya suatu ketika dulu.

Riak wajah dan kemesraan jelas terpancar kerinduan dua sahabat baik ini setelah sekian lama tidak berjumpa.

Peminat luah rindu

Meninjau di ruangan komen rakan artis dan para netizen meluahkan rasa rindu melihat pelakon legend itu dan turut memuji kecantikan awet muda Azah Aziz

Terkini: E-TOUR KE FARM IN THE CITY. ENJOY!

MedicKeluarga: Dialisis, Peluang Kedua Pesakit Ginjal. Pakar Buah Pinggang Ni ada jawapannya.

MedicKeluarga: Obesiti dalam keluarga atasi cara selamat.

MedicKeluarga: Berapa lamakah luka jahitan czer atau caesarean akan pulih? Bilakah masa sesuai untuk memulakan hubungan intim?

MedicKeluarga: Mandi malam ketika hamil. Ada pendapat kata nanti bengkak kaki. Pakar ini jelaskan lebih lanjut.

MedicKeluarga: Betul ker ni, makan atau minum pati ikan haruan mampu sembuhkan luka operation dengan cepat? Pakar ini jelaskan lebih lanjut.


Guna Tiga Bahan Ni, Kalau Nak Kempis Perut Macam Anak Dara, Umur 30an & 40an Take Note!

Bagi wanita yang telah bersalin dan usia semakin meningkat, tentunya menghadapi masalah perut kempis. Lazimnya masalah ini sering dihadapi oleh wanita yang berusia 30an dan 40an.

Dalam pada itu, bagi yang kurang bersenam juga adalah antara sebab perut menjadi buncit. Tentu ramai yang ingin mencari solusi untuk mengatasi masalah ini. Lebih-lebih lagi, nak tak lama lagi kita akan meraikan Hari Raya Aidilfitri.

Perkongsian oleh Zana Mokhtar boleh jadikan panduan bagi yang mencuba petua untuk kurus dan kempiskan perut.

Ikuti perkongsiannya.

GUNA TIGA BAHAN INI UNTUK PERUT KEMPIS

Siapa peminat teh kan boleh korang buat cara yang ni . Tapi kena konsisten setiap hari la ye.

In shaa Allah dengan cara ni korang akan mudah turun berat badan, buang angin, toksin dan kempiskan perut macam jalan yang rata tu. Lagi satu bagus juga untuk hilangkan bau badan tau.

Bahan bahan dia tak ada la susah mana nak sediakan . Janji cukup bahan.

BAHAN-BAHAN

1 uncang teh hijau ye bukan teh biasa tu tau.
1 inci halia di slice nipis nipis.
Madu ( ikut suka)

CARA PENYEDIAAN

1. Panaskan air dalam periuk kecik dan masukkan uncang dalam periuk tu ye.
2. Biarkan seketika dalam 1 minit lepas tu baru masuk kan halia dalam teh tadi tu ye.
3. Tutup api dan biarkan selama 2 minit. Kacau. Sedia untuk diminum.
4. Boleh tambah sedikit madu kalau suka untuk nak rasa manis manis sedikit kan.
4. Amalkan minum setiap pagi ye. Jangan simpan air teh tu buat stok pulak. Jadi bila buat tu cukup cukup la satu mug sudah .

Senang kan nak kurus cara sihat ni. Rajin tak rajin jek. Nak cantik, nak sihat kena la buat sekarang dan konsisten. In shaa Allah korang akan dapat result nanti senyum sampai ke telinga tau.  Moga petua ni dapat manfaat kengkawan lain yang nak kurus tu.


Faizal Hussien Mengaku Akaun TikTok Diurus Anak “Tak Beri Saya Post Sendiri, Semuanya Hasil Dari Dia”

Pelakon lagend, Faizal Hussien membuat satu pendedahan di mana akaun media sosialnya iaitu, Tiktok dipegang dan diuruskan sepenuhnya anak lelakinya.

Memetik dari laporan Gempak, pelakon utama filem ‘Azura’ mengatakan bahawa menyedari banyak syarikat meletakkan syarat untuk mempunyai platform itu, semua perkongsian di TikTok merupakan hasil penyuntingan anaknya.

“Saya memang ada akaun TikTok pun. Sebagai seorang pelakon, sekarang ini mesti kena beberapa platform sosial media. Macam dalam kontrak, ada syarikat yang nak kita promosi menerusi TikTok.

“Sebenarnya anak saya yang menguruskan akaun TikTok saya. Dia tak beri saya post sendiri. Apa yang video dikeluarkan di TikTok saya itu, semuanya hasil daripada dia.

“Tapi bila budak umur belasan tahun, yang memang era dia, jadi dia ini lagi pro daripada bapa. Jadi, saya ikut sahaja sebab ada view video yang dia edit pun capai 1 juta.

“Kalau mama dia tergodek-godek ke, dia marah mama dia. Jadi, memang dia yang jaga sebab agaknya dia tak nak nampak bapa dia bodoh dekat TikTok la,” katanya.

Filem arahan pengarah hebat Meor Hashim Manap yang sudah mula ditayangkan di pawagam itu turut diterajui oleh Datuk M Nasir dan Vanidah Imran.

Sumber : Gempak


Begini Rupanya Petua Untuk Yang Ada Masalah Rambut Gugur. Guna Bahan Dari Rumah Aje

Rupanya bahan hidangan untuk keluarga dan tanaman keliling rumah menjadi bahan untuk ibu-ibu kekal cantik tanpa memerlukan perbelanjaan yang mahal.

Antara bahan untuk ibu kekal cantik dengan menjaga kesegaran rambut untuk mengelak keguguran rambut adalah menggunakan buah tembikai, daun lidah buaya, limau nipis dan bunga raya.

Cara / Petua Merawat keguguran rambut

.
Petua 1: Ambil perahan air limau nipis dan sapu rata-rata di kulit kepala. Amalkannya untuk selama 2 minggu. Seterusnya anda ambil santan untuk menyuburkan rambut anda. Lumurkan keseluruhan rambut hingga ke kulit kepala bagi mendapatkan hasil yang baik. Jangan cepat-cepat hendak membasuh rambut anda. Perapkan rambut anda dengan tuala untuk ½ jam. Biarkan ia berminyak dan meresap. Kemudian basuh dengan air suam. Amalkannya selama 2 bulan.
.
Petua 2: Ambil beberapa helai daun bunga raya dan lidah buaya. Basuh hingga bersih dan kisarkan hingga hancur. Perap ramuan di atas kepala selama 1 jam. Lakukan 2 kali seminggu. Anda akan memperolehi rambut lebat, hitam dan berkilat semulajadi.
.

Petua 3: Setiap kali anda makan buah tembikai, jangan buang kulitnya. Ambil bahagian kulit tembikai dan gosok kulit kepala anda. Biarkan ia meresap ke kulit kepala dan tunggu dalam masa 20 hingga 30 minit. Selepas itu barulah anda cuci rambut anda sebersih-bersihnya. Jika anda ingin biarkan semalaman pun tak mengapa. Gunakan “shower cap” atau balut dengan kain supaya ia tidak meleleh ke bantal tidur anda. Anda hanya perlu amalkan petua ini sekali dalam seminggu.
.
Petua 4: Bagi anda yang rajin selepas rawatan menyuburkan rambut gunalah daun lidah buaya untuk mendapatkan rambut yang lebih cantik lagi menawan. Caranya ambil lendir daun lidah buaya tu dan sapukan kepada rambut hingga kekulit kepala. InsyaAllah dalam masa 2 bulan rambut anda tidak akan gugur malah semakin cantik dan sihat
.
Insyaallah.. Semoga dengan tips yang dikongsikan ini dapat menjadi ilmu yang bermanfaat untuk semua.

Sumber: Petua Ibu


Biarpun Jauh, Pasangan PJJ Kena Alert Cara Nak Hubungan Makin Sayang. Barulah Dekat Dihati Selalu!

Apabila mendirikan rumahtangga, tentunya banyak cabaran yang mendatang. Ia termasuk terpaksa meninggalkan pasangan atas faktor ekonomi ekoran faktor pekerjaan. Ia dikenali sebagai Perhubungan Jarak Jauh (PJJ).

Ketika ini kesabaran dan kesetiaan memainkan peranan utama demi memastikan hubungan mesra dan intim. Nak tahu cara bagaimana nak jaga hubungan PJJ ini. Jom semak perkongsian ini.

1. Sering berkomunikasi antara satu sama lain.

Sekarang kan dunia teknologi. Tidak ada alasan untuk tidak dapat berhubung. Luangkan masa untuk berwhatsapp, menelefon, bervideo call dengan pasangan.

Tanya khabar dan keadaan dirinya. Jika dia ingin meluahkan perasaan, cuba menjadi pendengar yang baik walaupun dalam jarak yang jauh.

2. Saling mempercayai.

Hal ini amat penting. Jika kau harus berjauhan dengan pasangan, tanamkan rasa percaya kepada pasangan kau. Kau pula mesti jaga kepercayaan yang diberi sebaik-baiknya.

Jangan sesekali mengkhianati kepercayaan tu. Sekali kau buat macam tu, sampai bila-bila pasangan kau tidak akan percayakan kau.

3. Sering berkirim mesej menyatakan rasa rindu dan sayang.

Dengan cara ini akan buat pasangan kau rasa disayangi walaupun kau jauh daripada dia. Kenalah setiap hari tanpa gagal.

4. Jujur dengan apa yang dilakukan.

Kalau pasangan kau mesej tanya kau tengah buat apa, jawab la betul. Jangan tengah lepak ngan kawan kau cakap tengah main game kat rumah.

Memang dia tak tahu kau tipu dia. Tapi lama-lama akan terbongkar juga semuanya. Nampak macam simple kan. Tapi perkara nie boleh buat gaduh.

5. Selalu berdoa pada Allah agar menjaga hati pasangan.

Allah yang memegang hati manusia. Jadi, sentiasa berdoa agar Allah tetapkan hati pasangan kau hanya untuk kau dan begitu juga sebaliknya. Percaya kepada Allah. InshaAllah rumah tangga kau akan harmoni dan bahagia.

6. Tanam dalam hati, pasangan jauh kerana mencari rezeki demi keluarga.

Ingatlah, dia bukan saja-saja pergi jauh dari kau. Semuanya atas desakan kerja nak cari rezeki untuk keluarga kau juga.

7. Jaga hati dan diri masing-masing.

Tundukkan pandangan. Ingat, kau ada pasangan terbaik yang dikurniakan Allah. Jangan nak main kayu tiga, sekadar suka-suka. Ingat masa depan anak.

Bila dah berjumpa tu, luangkan masa berkualiti bersama-sama. Jangan ralit tengok FB, Insta lagi. Berkongsi cerita, cipta kenangan bersama yang mampu buat kau ingat sampai bila-bila.

Jagalah hubungan suami isteri dengan sebaik-baiknya. Jauh bukan alasan untuk kau berpaling pada yang lain. Ingatlah tanggungjawab dan amanah yang Allah bagi tu.


Bila Anak Mengadu Sakit Telinga, Rupanya Ada Jangkitan. Pakar Ini Jelaskan Sebab.

“Malam tu anak saya menjerit. Dia mengadu sakit sangat telinga. Demam. Tak boleh nak tidur.”

Ini antara gejala yang sering juga dialami oleh pesakit yang mengalami masalah ‘acute otitis media’.

Menerusi facebook milik Dr Ezairy M. Sallih boleh dijadikan panduan supaya ibu ayah jangan buat tak tahu bila anak mengadu sakit telinga.

Ini sebabnya!

Apakah sebenarnya masalah ini?

‘Acute otitis media’ merupakan jangkitan yang berlaku di bahagian telinga tengah pesakit.

Sesiapa pun boleh alami masalah ini. Tetapi kanak-kanak kalau kena, memang kasihan. Sakit. Tak boleh tidur jadinya.

Apa rawatannya?

Biasanya kami di ENT akan lakukan pemeriksaan telinga pesakit, kami akan tanya cerita pesakit, dah berapa lama masalah ni, pernah tak alami masalah sama sebelum ni…

Ubat titis antibiotik kebiasaannya akan diberi. Jika ada masalah pada hidung juga yang kami suspect menjadi punca, ubat untuk hidung akan diberi juga. Ubat makan juga mungkin perlu diberi.

Jika anak-anak sampai jadi tak aktif, demam panas,’kami suspect mungkin ada komplikasi, sesetengah kes perlu dimasukkan ke dalam wad. Ini jarang, tetapi perlu juga dilakukan jika ada tanda komplikasi ke bahagian mastoid atau ke dalam otak.

Kawan-kawan, jangkitan telinga ni tak boleh diambil mudah. Kalau anak mengadu apa-apa, dengarlah rintihan mereka. Langkah awal kita as a parent, mungkin boleh membantu. Mungkin boleh mengelakkan kejadian tidak diingini berlaku.

Sumber: Dr Ezairy M.Sallih
Pakar Bedah Telinga, Hidung & Tekak


Ayah Lumpuh, Mama Minor Strok & Kini Sekelip Mata, Adik Disahkan Kanser Tahap 4!

Perkongsian daripada seorang kakak berkenaan adiknya yang berusia 24 tahun dan kini sedang bertarung dengan kanser cukup menyentuh hati. Redo dengan ketentuan Ilahi, keluarga ini terus bangkit memberi semangat dan tidak putus doa disandarkan pada Ilahi agar adiknya itu tabah dan sabar melawan kanser.

Lalu, terpanggil untuk Keluarga.my berkongsi kisah keluarga ini dan diharapkan kita dapat sama-sama mendoakan kesejahteraan untuk semua yang kini sedang berjuang seperti mana saudara Muhammad Syalihin bin Mohd Bakar ini.

Dan ini perkongsian di akaun fb milik kakaknya Nur Arimi Suhada.

Keluarga kami antara yang terpilih untuk ujian ni .Siapa sangka doktor cakap ayah 50/50 makin sihat dan  adik yang sihat tetiba sakit . Aturan Allah hebat.

Ayah – 12 tahun lepas ayah jatuh sakit lumpuh separuh badan sebelah kanan akibat kuman block saluran darah selepas cabut gigi. Doktor cakap harapan ayah hanya 50/50 sebab dia tak kenal orang, semua tak boleh . Dunia kami gelap seketika waktu itu. Tapi ayah kuat, dia tak pernah mengalah. Dalam masa setahun dia banyak perubahan, sekarang dia sihat dah, Alhamdulillah.

Mama – 5 Tahun lepas Mama pulak sakit dimasukkan ke hospital . Diserang minor strok. Alhamdulillah tak teruk sangat, sikit-sikit mama dah boleh pulih . Tapi ujian tak sampai situ je , mama pulak jatuh dan kaki dia retak . Mula-mula doktor kata boleh simen pastu akan elok tapi sebabkan mama ada kencing manis tulang tempat retak tu hancur. Orang kencing manis ni tulang dia rapuh, dah 3 kali masuk hospital nak masuk besi tapi semua cancel sebab ada masalah jantung laju. Sampai la sekarang mama kekal menggunakan kerusi roda dan masih berulang alik hopsital untuk checkup.

Adik -Muhammad Syalihin bin Mohd Bakar ,24 tahun – Tahun ni adik pula. Ramai tanya tanda-tanda dia. Dia dah lama sakit dari tahun lepas tapi dia ingatkan sakit biasa tak nak check di hospital. Tapi Rabu lepas dia tak tahan sangat dah, jadi dia mintak kami bawa dia ke hospital. Terus doktor sahkan dia mengidap kanser tahap 4 . Semua berlaku dengan cepat, kami masih lagi tak percaya . Tapi tu adalah semua ujian Allah. Kami redha. InsyAllah kami kena kuat .

Alhamdulillah dia sekarang kurang rasa down , sebab ada support dari kami sekeluarga. Ramai bagi kata-kata semangat, bagi dia happy . Esok insyAllah dia akan ke HKL balik untuk chemo sesi ke dua . Dia ade 4 sesi chemo di KL dan Ipoh .

Imbas kembali

Tanda-tanda yang adik alami, dia macam angin pasang tapi dia mengeras . Kalau angin pasang sebab lebihan lendir, tapi adik dia tak. Dia mengeras dan makin besar bahagia yang sakit tu. Kami berubat cara kampung, dua tiga tempat kami pergi,  tapi tak baik-baik. Dia tak nak check ke klinik atau hospital. Setahun lebih dia sakit, kejap ok kejap tak.

Adik tak suka bercerita yang dia sakit, lagi pun sebab dia kerja, duduk rumah lain. Kami sekeluarga tidak tahu tahap kesihatannya. Pun begitu, sekali sekala tu kawan dia ada call bagi tahu yang dia tak sihat sampai pucat-pucat. Makan ubat tahan sakit lepas tu ok balik. Sampai la tahap dia tak boleh jalan, lepas tu pakcik sedara HA klinik 1malaysia datang nasihat dia minta ke hospital dengan segera.

Berlaku sekelip mata

Pada 9 Januari masuk kecemasan, 10 Januari dapat pengesahan adik ada kanser dan pada  11 Januari terus transfer ke HKL.

Hari yang pertama di kecemasan doktor dah suspect cancer tapi tak pasti tahap berapa. Lepas tu, esoknya doktor bagi tau dia cancer tapi tak bagi tahu stage berapa. Dia call minta datang ke hospital sebab doktor pakar semua nak jumpa kami . Doktor kata sel kanser dalam badan dia dah merebak ke injap paru-paru dan paru.

Jadi kena cepat chemo dan transfer ke Hospital Kuala Lumpur. Kami sekeluarga terdiam menangis rasa dunia gelap sekejap . Sampai KL selepas buat pemeriksaan penuh, baru tahu adik kini stage 4. Cancer dia germinal cell tumor.

Dia down,menangis hari-hari dan saya hari-hari bagi tahu dia yang ramai doakan dia. Ramai nak dia sihat, sejak dia balik minggu lepas saya banyak bagi dia happy ,bergurau bagi dia lupa kesakitan dia.

Berat mata memandang berat lagi bahu yang memikulnya. Sungguh besar dugaan yang ditanggung oleh keluarga ini dan didoakan agar Muhammad Syalihin terus tabah dan kuat  melawan penyakit kansernya itu. Teruslah berusaha dan bergantung harap pada Allah agar ada kesembuhan untuknya nanti…Amin Ya Rabb!


Masing-masing Ada Peranan. Tak Ada Istilah Ini Kerja Kau, Ini Kerja Aku!

Apa sebanarnya tugas dan tanggungjawab sebagai seorang suami dan isteri dalam rumahtangga ya?

Walau apa jawapannya, apa yang pasti terlalu banyak perkara yang difikirkan dan perlu diuruskan oleh suami mahu pun isteri saban hari.

Ini didetailkan lagi melalui perkongsian daripada Dr. Kamarul Ariffin Nor Sadan, semoga bermanfaat.

Tahu, kan? Isteri kamu penat. Setiap hari fikirannya tertumpu untuk keselesaan suami dan anak-anak. Setiap perincian, walau sekecil mana pun dia akan fikir.

Pasal makan, dia fasih makanan apa yang suami suka, apa yang anak-anak suka. Jika ada bercanggah kemahuan, dua-dua pun dia masak. Tak apa penat sikit, asalkan semua makan berselera. Di sebalik itu semua, kemahuan dirinya sendiri tak tertunai, kerana makanan yang dia suka, suami dan anak-anak tak suka.

Cuba buka almari dan lihat. Semua baju dia dah susun elok. Ikut jenis. Ikut kegunaan. Ikut pasangan pakaian yang sesuai. Baju suami digosok rapi. Panas atau hujan, jarang baju kerja tak tergantung elok bergosok dalam almari di pagi hari. Baju sekolah anak-anak bersih, walaupun setiap kali pulang sekolah comotnya bukan main. Kalau koyak, dia baiki.

Tandas— Bersih. Shampu untuk rambut. Sabun cecair untuk basuh tangan. Sabun cecair untuk badan. Sabun bau badan untuk ketiak. Pencuci mangkuk tandas. Sabun muka. Ubat gigi. Dapur—bersih. Sabun cuci baju. Peluntur. Pewangi. Sabun cuci pinggan. Pencuci untuk lantai. Semua benda ni, siapa uruskan? Siapa periksa habis atau tidak? Siapa lagi kalau bukan isteri.

Alat-alat penjagaan diri dan kesihatan, isteri juga yang uruskan. Dia beli termometer, nasal aspirator, nasal irrigator, minyak panas, ubat demam, plaster luka, bandage, pengetip kuku, sikat, dental floss, pencuci luka dan ubat-ubatan. Dia simpan teratur. Anak-anak tak sihat, mesti dia perasan dahulu.

Sekali pun ada pembantu rumah, siapa yang ambil tahu semua perkara ni? Isteri juga. Balik kerja, dia periksa sendiri semua perkara ini. Paling tidak dia tanya pada pembantu rumah. Dia pesan pembantu rumah itu dan ini agar semuanya elok.

Banyak yang perlu difikir dan dikerjakan oleh si isteri. Jadi tak usahlah jadi suami yang terlalu cerewet. Hargai semua benda-benda kecil yang isteri fikir dan lakukan untuk suami dan anak-anak. Uruskan rumah bukan mudah. Kalau ada yang baik, maka puji. Kalau tak baik, diam-diam dahulu. Kalau nak tegur, pastikan anak-anak tak dengar. Apatah lagi orang lain.

Ohya!

Suami kamu pun penat. Pagi, bangun tidur , walaupun lebih lambat dari isteri, perkara pertama dalam fikiran dia adalah kemandirian keluarga.

Bil air dah bayar? Bil eletrik? Ansuran rumah, ansuran kereta, bil pembentungan, bil internet, bil telefon, cukai pintu, dan sebagainya ni, dah bayar? Gaji pembantu rumah? Kalau tak bayar semua utiliti ini, maka terganggulah urusan harian. Bayangkan tak ada eletrik, tak ada air, pembentungan tak dibersihkan. Serabut kepala.

Kereta, ada minyak tak? Air radiator dan wiper cukup ke? Minyak stereng, minyak enjin, minyak kotak gear, minyak brek semua masih ada? Alignment dan balancing roda dah dibuat? Tekanan angin tanya optimum tak? Insuran kereta dan cukai jalan dah bayar? Kereta isteri sekali dia selalu periksa. Suami fikir benda-benda ni untuk keselamatan keluarga.

Dia kerja hari-hari, fikir pasal perancangan kewangan jangka masa pendek dan jangka masa panjang. Simpanan KWSP untuk simpanan masa tua. Simpanan kecemasan. Caruman PERKESO untuk perlindungan di tempat kerja. Insuran/takaful kesihatan dan nyawa isteri dan anak-anak. Duit simpanan untuk anak-anak belajar. Kena rancang baik-baik.

Lelaki, nampak sahaja macam dia tak kisah pasal keluarga, balik kerja dia suka-suka baring depan televisyen, meminta air itu, makanan ini, minta nak keluar jumpa kawan. Sebenarnya suami kisah pasal kebajikan dan keselamatan keluarga. Cuma fitrah lelaki tidak suka tunjukkan keprihatinan.

Banyak perkara yang difikirkan dan diuruskan oleh suami. Jadi tak usahlah sambut suami pulang kerja dengan leteran. Lagi-lagi depan anak-anak. Tak elok aibkan suami depan anak-anak. Jika nak tegur, elakkan biarlah ketika tiada orang lain dan ketika suami dalam mood yang baik. Lelaki ni egonya tinggi, kalau di aibkan, memang dia akan melenting.

Dalam institusi keluarga, masing-masing ada peranan dan tak ada istilah ini kerja kau, ini kerja aku. Isteri kena buat kerja suami, dan suami kena buat kerja isteri. Barulah sama-sama memahami kepayahan perkara-perkara yang diuruskan oleh pasangan masing-masing. Ajar juga anak-anak ambil tahu tentang hal-hal pengurusan rumah dan pengurusan kewangan.

Akhir sekali, jangan pernah membanding pasangan kita dengan pasangan keluarga lain. Ia sesuatu yang sangat menyinggung pasangan. Setiap keluarga ada kekuatan dan kelemahan sendiri.

Jika ada kelemahan, sama-sama baiki. Jika ada kekuatan, sama-sama suburkan.

Sumber : Kamarul Ariffin Nor Sadan


Hidup Kena Biasa-Biasa Aje. Barulah Tak Banyak Hutang. Lelaki Ini Kongsi Tanda Alami Masalah Kewangan

Menguruskan kewangan keluarga kena perancangan teliti agar perbelanjaan mengikut kemampuan. Jika salah perancangan boleh menyebabkan kita hidup berhutang hingga ke usia tua. Perkongsian Hafizul Hakimi ini amat bermanfaat untuk perancangan kewangan bagi masa depan.

Tanda Alami Masalah Kewangan

Kad Kredit
– Korang jenis bayar baki minimum sahaja setiap bulan.
– Baki tertunggak meningkat setiap bulan.
– Dah guna kad sampai had maksimum.
– Kerap ‘withdraw’ wang tunai guna kad kredit.
– Selalu lewat membuat bayaran bulanan.
– Kad kredit dibatalkan oleh pihak bank. Haa jaga surat dari pihak guaman datang.

Pinjaman
– Kerap guna overdraf atau kemudahan pinjaman automatik daripada akaun semasa.
– Terima notis bayaran daripada pemiutang kerana tidak membayar hutang.
– Gagal mendapat pinjaman kerana laporan kredit CTOS/CCRIS tidak cantik. Kerap sangat bayar lebih dari tempoh sepatutnya.
– Sering pinjam wang daripada keluarga atau kawan untuk membayar hutang. Gali lubang, tutup lubang.
– Kerap kali dihubungi oleh pihak pemungut hutang.

Perbelanjaan
– Hidup bergantung semata-mata pada pendapatan bulanan.
– Tidak mengetahui berapa banyak hutang sehinggalah penyata diterima.
– Kerap kali bertengkar dengan suami atau isteri mengenai wang.
– Selalu beli benda yang tak diperlukan.

Simpanan
– Sering ‘terguna’ wang simpanan pada kadar yang membimbangkan.
– Tidak punya langsung simpanan untuk menangani perbelanjaan kecemasan.
– Kerap bocor sehingga sendiri tak tahu mana perginya wang simpanan. Hilang tanpa jejak.

Kawan-kawan,
Ekonomi sekarang dalam tahap membimbangkan. Sekarang kalau tak dipulihkan segera, takut-takut kita di dalam masalah yang besar.

Cara untuk keluarkan diri dari masalah di atas:
1. Tulis jadual perbelanjaan. DI sebelah kiri pendapatan dan kanan perbelanjaan.

2. Di sebelah kanan, cuma contoh sahaja. Disitu dapat ‘trim’ mana perbelanjaan sepatutnya dapat dihentikan.

3. Belajar teknik snowball untuk bayar hutang dari terkecil hingga terbesar.

4. Cari pendapatan kedua untuk pulihkan segera keadaan kewangan semasa.

5. Rendahkan gaya hidup dari luar kemampuan kepada biasa-biasa.

Semoga berjaya!

Hafizul Hakim
Silakan share tanpa perlu minta izin.


Kerja Atau Tidak Isteri Bukan Ukuran. Mulianya Dia Bila Taat Kepada Allah, Rasul Dan Suami. Jangan Down Jika Itu Pilihan Kita

Memang ada wanita yang memilih untuk bekerja atau tidak. Namun, yang sering dipersoalkan apabila wanita itu yang sudah bergelar isteri dan mempunyai ijazah memilih untuk tidak bekerja.

Yang tidak manisnya, ia menjadi bahan pertanyaaan yang kadang kala boleh menguris jiwa. Namun, mujur suami tenang disisi isteri memberi restu pilihannya untuk menjadi suri ratu buat suami dan anak-anak.

Bagaimana masyarakat sekeliling kadang kala membuat hati para steri terguris dan mungkin buat diri rasa down.

“Tak kerja ke? Rugi juga tu ada ijazah tak kerja”

Inilah soalan yang selalu ditanya kepada isteri saya sekiranya saudara mara jauh datang singgah rumah kami.

Tadi pergi pasar kena lagi. Tiba tiba ada makcik saudara sebelah nenek isteri tanya soalan yang sama. Dahlah soalan pertama. Sepatutnya tanyalah khabar ke,berapa orang anak,mana suami. Ini soalan pertama pun dah macam nak perangkap.

Soalan cepus emas bila isteri tidak bekerja

Dan biasalah jika jawab tak kerja,nanti mereka akan bandingkan dengan anak anak perempuan mereka yang ada kerjaya.

Mujurlah isteri saya jawab soalan satu persatu dengan tenang.

Jawab isteri saya. Sekarang buat bisnes keropok,serunding dan perniagaan online. Jual kat facebook je makcik.

Tapi biasalah soalan demi soalan kau akan terima. Meniaga ni untung ke.. kenapa tak kerja pejabat je.. sayang la ijazah tu tak guna cari kerja.. . Soalan soalan ini jika tak sabar memang boleh jadi naga kat depan orang ramai ni.

Tapi isteri saya ni jenis perempuan melayu terakhir. Setiap soalan tu dijawab dengan baik dan lemah lembut.

Dan sangkaan saya tepat,makcik itu mula menceritakan tentang anak anaknya. Anak makcik kerja belaka. Sorang kat putrajaya,sorang kat HKL,sorang lagi kat sabah. Yang tak tahan tu berserta jawatan apa yang disandang oleh anak dia. Haaaa sangka buruk saya tepat walaupun saya membisu dari awal perbualan mereka tadi. Jahat juga saya ya. ?

Dan perbualan isteri berakhir apabila makcik tersebut berhasrat mahu datang ke rumah kami. Ah sudah… apa lagi dia nak sembang kat rumah kami nanti. ?.

Tapi belum selesai lagi babak ini. Isteri menunjukan wajah yang kecewa ketika dalam perjalanan pulang. Saya kata sabarlah,jawapan awak tu mantap dah.

Isteri membalas. Tapi awak. Kenapa ada je soalan begini dari makcik makcik terutama saudara mara kita sendiri. Saya jawab. Sebelum wujud makcik makcik bawang di media sosial,yang tanya awak tadi tu,itulah antara maha guru persatuan makcik makcik bawang semalaysia. Saya melawak untuk hiburkan isteri.

Saya kata takpa jawab je baik baik jika ada yang bertanya,mungkin itu cara mereka untuk mulakan bicara. Dan mungkin juga ada diantara mereka ini tersepit dek kerana banyak keperluan dan nafkah mereka diabaikan oleh suamai yang tidak bertanggungjawab,sebab itu mereka taknak terjadi kepada para isteri sekarang.

Kerja atau tidak bukan ukuran

Kerja atau tidak seseorang isteri itu bukan ukuran kemuliaan isteri disisi Allah. Mulianya seorang isteri ini apabila dia Taat Allah Taat Rasul dan Taat Suami dalam perkara hak. Dan Allah janji bagi isteri solehah pilihlah syurga yang mereka mahukan.

Para isteri diluar sana yang bergelar suri rumah,saya tahu anda mungkin rasa down apabila ada soalan bidaah ini dilontarkan.

Tapi saya ada satu idea . Jika makcik makcik bawang tanya balik raya nanti jawab begini.

Oh kerja,bahagian oil&gas ?, bahagian pengurusan dan juga perakaunan,kadang kadang terlibat juga dalam pengurusan kesihatan bahan bahan mentah. Penat jugalah kana stanby 24jam,maklumlah makcik staffnya tak duduk diam. Gaji tu bolehlah ribu ribu jugalah. Itu pun jika bos ok dapat juga la hadiah gelang emas hujung tahun.

Konpom lepas ini makcik bawang tak tanya lagi kau soalan bidaah


“Rasa Selamat & Disayangi Pula.” Tinggal Berjauhan, Wanita Ini Kongsi Cara Rare Tagih Perhatian Suami Kaki PUBG.

Suami isteri yang inginkan hubungan sentiasa utuh dan erat akan menggunakan pelbagai cara.

Apatah lagi bagi pasangan PJJ atau perkahwinan jarak jauh. Sudahlah berjauhan pasti saling  merindui dan dalam masa yang sama mahukan perhatian dari pasangan.

Jika dapat pasangan yang memang  jenis prihatin okey lah. Tapi bagaimana pula sebaliknya.

Walaupun tidak suka dengan permainan game tersebut, namun disebabkan si suami ‘ketagih’ game, wanita ini sanggup instal dan bermain game tersebut semata-mata inginkan perhatian suami.

Ternyata percaturan tersebut menjadi dan hubungan mereka bertambah erat selepas si isteri bermain Pubg.

Sejujurnya, dulu aku memang pantang & benci game ni.

Sebab apa ?

Sebab dia banyak menghabiskan masa terluang yang ada dengan game. Kitorang long distance relationship . Aku duk kelantan . Dia duk Johor. Setiap kali aku call dia akan angkat & cakap “main game ni” atau pun reject terus ? sadisss sangat .

Bila aku scroll fb , banyak kes yang aku tengok pasal game ni.
“Suami abai rumahtangga sebab ketagih main game”
“Suami curang dengan awek dalam game”
Oh nooo ? ini bisa jadi lebih parah ..

So, aku pun guna taktik yang sama aku guna masa dia tengah fanatik main Mobile Legend dulu.
Aku install pubg.
Aku buat buat berminat nak main jugak. Disebabkan game ni boleh bercakap sesama sendiri, senang laa aku suruh dia ajar aku walaupun kitorang jarak jauh. Aku bukan nya pandai main pun. Aku follow jelaa mana dia pergi ?

Taktik aku berjaya! ??
Sekarang dia yang akan call aku .
“Ade line internet tak? Jom pubg”

Kalau in real life memang haram la nak pakai baju sama. Tapi dalam ni boleh pakai sedondon ?
Kalau aku kena tembak, dia akan tembak enemy tu balik sambil cakap “haa padan muka sape suruh tembak bini aku” Waaaa rasa selamat & disayangi pulak ?
Naik kereta & motor sama-sama..
Kalau aku sesat, dia akan cari..
Kalau aku cedera, dia bagi first aid..
(Tapi kadang-kadang dia taknak main dengan aku jugak, sebab aku noob ? )

Benda ni memang nampak simple. Tapi bagi seorang isteri, boleh luangkan masa dengan suami walaupun dalam game pun boleh buat hati berbunga.

# lepas ni tak tahu laa game ape pulak aku terpaksa menjebakkan diri.

+++ actually aku buat macam ni sebab kitorang dah kawen yee tapi kitorang duk jauh. Daripada aku kena tunggu dia main game baru dia call, baik aku main sekali. nak larang memang tak laa dah tahu memang dah hobi dia jadi kita ikutkan sahaja dahulu ? So, dah duk sekali nanti berpada pada laa ye ? Pamiem Razali .


‘Transform’ Rumah Second Hand Ke English Style Moden. Siap Pasang Wainscotting, Imaginasi Suami Isteri Ini Memang Kebabom!

Kalau sudah namanya kreatif, buat apapun nampak menarik kan. Ditambah dengan bakat serta kerajinan, maka semuanya menjadi.

Demikian lah bagi pemilik kediaman rumah teres kos sederhana ini. Menurut Ainul Zehraa, kediaman yang dibeli empat tahun lalu adalah rumah second hand.
Namun atas kreativitinya bersama suami, pasangan ini mahu menampakkan kelainan, dipecahkan bilik depan jadikan ruang tamu.

“Saya sebenarnya mmg teringin sangat sangat nak ada rumah berkonsepkan english style moden. Rasa mcm lambat lagi nak dapat buat sebab saving pun sikit lagi.. then alhamdulillah saya cuba loan sikit pastu topup duit saving.. dipermudahkan lulus dan saya terus buat design rumah yang saya nak..

“saya lukis sendiri bentuk yang nak untuk tandas sampai ke porch kereta dan tunjuk dekat tukang rumah. Hujung bulan 3 kami start renovation dan baru siap seminggu lepas raya, sebab banyak detailing jugak sambung pula bulan puasa,” jelas Ain
Dalam pada itu, Ain turut memberitahu memberitahu kos keseluruhan RM80 Ribu termasuklah ubah suai dari extend dapur, pindah bilik air sampai la ke porch kereta dalam RM60 ribu. Manakala kos beli lampu, plaster siling, aircond semua dalam RM20 ribu. kiranya total dalam 80k.
Ain atau nama penuhnya Siti Nurain yang bekerja sebagai guru manakala suaminya mengusahakan bisnes online dengan menjahit pakaian pengantin muslimah.

“Rumah ini biasa jer… rumah second hand saya beli empat tahun lalu.. klu ikut usia dia dah dekat 10 tahun lebih. Selain ruang tamu, kami juga pasang sendiri wainscotting. Gigih sebab nak jimat kos, ni pun masih tak siap lagi pasang keseluruhan rumah.
“semua pasang sendiri sebab nak jimat.. perabot pun saya tengah cat semula warna silver untuk dapat efek moden.. semua barang lama. Selain itu, kami juga tambah bilik satu lagi dekat tepi porch kereta,’ ujar Ain lagi.


Lepas Berwuduk, Sapu Lebihan Air Pada Muka & Kepala Anak. Ni Antara Amalan Ibu Ni Buat Nak Anak Mendengar Kata

Sebagai seorang ibu dan ayah, tentunya kita mengharapkan anak-anak menjadi penyejuk hati kita. Elok perangainya, mendengar kata dan sekali gus menjadi anak soleh dan solehah.

Namun untuk memiliki anak yang bakal menjadi saham akhirat untuk ibu ayah, tidak hanya dengan meletakkan harapan semata-mata. Kita perlu ikhtiar dengan mengamalkan pelbagai cara terbaik untuk mendidik mereka.

Umpamanya sepertimana yang dikongsikan oleh seorang ibu kepada tujuh orang anak ini, Puan Rohaimah Muda, ujarnya setiap kali selepas berwuduk akan lapkan air basahan wudhuk pada wajah dan kepala anak-anak sambil membaca selawat.

Bahkan ada lagi beberapa amalan lain yang turut disenaraikan dalam amalannya untuk mendidik anak-anak agar mudah dan mendengar kata.

Ada yang tanya saya macam mana saya handle anak tujuh orang. Ada yang anak baru dua pun dah kelam kabut. Rumah tak siap, nak buat sarapan tak sempat, terkejar-kejar dengan masa pula.

Saya hanya senyum mendengar komen daripada kawan dan sahabat tentang perkara ini.
Sebenarnya, ketika saya anak dua dahulu pun begitu juga. Saya kagum dengan ibu-ibu yang dikurniakan anak yang ramai.

Tetapi, apabila saya sendiri dikurniakan anak yang ramai, terasa mudah. Dan, hakikatnya ketika anak pertama hingga ketiga masih kecil terasa agak susah dan agak penat

Namun, apabila anak pertama, kedua dan ketiga semakin membesar, urusan saya sebagai ibu semakin mudah.

Kenapa?

Kerana anak pertama sudah boleh diharap untuk menolong kita apa yang patut.
Kemudian, anak kedua dan ketiga semakin besar, mereka dapat adik lagi. Urusan juga semakin senang.

Hinggalah sekarang, apabila semua anak semakin besar, mereka sudah pandai urus diri dan berdikari. Saya sebagai ibu memberi tunjuk ajar dan arahan sahaja.
“Baju sekolah jangan lupa gosok!”
“Baju lipat sendiri!”
“Kemas ruang tamu!”

Alhamdulillah, jika kita sebagai ibu memberi contoh teladan yang baik, anak-anak mudah mengikut arahan yang diberi

Mudah, kan?
Jika kita fikir mudah, ia akan menjadi mudah. Jika kita fikir susah, ia akan menjadi susah.
Begitulah cara mendidik anak yang seterusnya. Bahkan, anak ramai ni mereka sudah ada kawan bermain di rumah. Tidak perlu keluar rumah lagi untuk mencari kawan.

Seperkara lagi, ibu-ibu yang mempunyai anak yang ramai mesti ada satu sifat iaitu sabar, sabar dan terus sabar. Itulah yang Islam ajar.

Setiap hari, ibu-ibu berhadapan dengan karenah anak-anak yang sama seperti bermain, bergaduh, bergurau dan juga usik-mengusik. Sekejap ketawa, sekejap lagi menjerit. Telinga yang mendengar pun rasa sakit. Lama-lama ibu juga bertempik.

Itulah rutin saya setiap hari. Saya angggap ia sebagai suara-suara yang sedang menyanyi. Kerana saya fikir, tanpa mereka, pasti rumah akan sunyi. Itulah dunia untuk mereka nikmati.

Di sini, saya ingin berkongsi beberapa tip dalam pendidikan anak:
1. Selepas berwuduk, lapkan air basahan wudhuk pada wajah dan kepala anak-anak sambil membaca selawat.

2. Mengulang zikir ‘Ya Latif Ya Latif ketika membuat air dan memasak.

3. Memeluk dan mencium mereka ketika mereka bergaduh.

4. Ucapkan mama sayang ….(sebut nama anak)

5. Doakan anak-anak dan sebutkan nama setiap anak.

6. Sebelum mereka ke sekolah atau ke asrama, bacakan surah Ar-Rahman ayat 1-4 ke ubun anak-anak. Kemudian zikirkan “Ya Hafiz Ya Muhaimin”. Boleh juga letakkan tangan di kepala mereka sambil membaca ayat dan zikir di atas.

7. Setiap hari, sedekahkan al-fatihah untuk setiap anak.

8. Sentiasa berkata yang baik dan tunjukkan contoh yang baik kepada anak-anak.

9. Jika anak-anak bergaduh, sama ada di dalam rumah atau di dalam kereta, ibu boleh laungkan azan di hadapan anak. Kerana anak yang sedang bergaduh, sebenarnya sedang diganggu syaitan. Apabila azan, syaitan akan lari. Tapi, dengan syarat lafaz azannya mesti betul ya.

10. Ilmu ini saya dapat daripada seorang ustazah di sekolah anak saya. Ketika anak tidur, bacakan ayat Qursi dan surah Al-Insyirah serta tiupkan pada ubun-ubun anak.
Insya-Allah, Allah akan mudahkan urusan kita dalam menjaga anak-anak. Sebagai ibu, kita bukan sahaja menjaga fizikal anak, bahkan rohani dan jiwa mereka perlu diberi keutamaan.

Jom turut serta bersama e-keluargagader Bonding Day #dirumahaje secara virtual!
Bukan sahaja dapat eratkan hubungan dengan keluarga tersayang, tapi boleh lakukan aktiviti yang menceriakan bersama-sama. Hadiah menarik menanti anda sekeluarga!


“Menangis setiap kali pecah gelembung air.” Adik Faris Derita Kulit Rapuh, Perlu Kelengkapan  Cuci Luka & Susu Khas!

Tatkala kanak-kanak lain seusianya bebas berlarian ke sana ke mari bersama teman lain, si kecil ini hanya mampu memandang. Bukan sahaja tidak boleh turut serta, malah dia juga tidak boleh terdedah kepada cuaca panas.
Bukan itu sahaja, dia juga tidak boleh menggaru dan tidak boleh tergeser dengan apa jua barangan termasuk pakaian dan mainan, jika tidak kulitnya akan terluka, melepuh dan tertanggal.

Itulah penderitaan yang terpaksa dilalui Muhammad Faris Amsyar Mohd Zurari, 6, yang menderita penyakit Epidermolysis Bullosa (EB) atau kulit rapuh sejak dilahirkan.
Lebih menyedihkan, penyakit yang ditanggung kanak-kanak itu dipercayai belum ada penawar untuk menyembuhkan selain doktor turut mengesahkan ia akan berlarutan sepanjang hayatnya.

Ibu Muhammad Faris, Norazilawani Zi, 36, berkata pada awalnya anaknya itu dilahirkan secara pembedahan di Hospital Raja Perempuan Zainab II (HRPZ II) kerana keadaannya yang songsang, namun sebaik sahaja dilahirkan, kaki kanan anaknya didapati tidak mempunyai kulit sehingga kelihatan urat-urat daripada lutut hingga ke kaki dan doktor mengesahkan ia disebabkan penyakit EB.
Katanya keadaan kulit anak sulung daripada dua beradik itu terlalu sensitif menyebabkan anaknya itu hanya mampu berkurung di dalam rumah hampir setiap masa bagi mengelakkan kulitnya terluka.

“Pada awalnya masalah itu hanya dapat dilihat di bahagian kaki anak saya sahaja namun semakin hari semakin teruk sehingga hampir keseluruhan badannya. Ia bukan hanya menjejaskan kulit luaran yang luka teruk dan gelembung air, malah kini bahagian dalamannya juga mudah terkoyak termasuk gusi yang menyukarkannya untuk makan.
“Malah matanya juga kini bermasalah, selain kesemua kuku kaki dan tangannya juga gugur ketika Muhammad Faris Amsyar berusia setahun lebih, dia juga dijangka akan menjalani pembedahan pada Feb tahun depan bagi membuang sebahagian giginya yang rosak dan rapuh untuk mengelakkan jangkitan kuman,” kata Norazilawani ketika ditemui pemberita di rumahnya di Kampung Teluk Kintang, Pengkalan Chepa di sini, hari ini.

Norazilawani berkata bagi menumpukan perhatian sepenuhnya dan memberi penjagaan rapi kepada Muhammad Faris Amsyar, beliau nekad untuk berhenti kerja sebagai kerani di sebuah syarikat insurans sejak lima tahun lepas.
“Namun sejak setahun yang lepas, saya mula membuka gerai jualan makanan ringan berhampiran rumah untuk menampung keperluan Muhammad Faris Amsyar dengan pendapatan harian sekitar RM50 selain bergantung kepada pendapatan suami Mohd Zurari Rosli, 37, yang tidak menentu sebagai buruh kasar iaitu RM100 sehari.

“Kos yang perlu diperuntukkan untuk penjagaan Muhammad Faris Amsyar mencecah sehingga RM2,000 sebulan termasuk kelengkapan mencuci lukanya selain susu khas yang berharga RM118 bagi satu tin yang hanya mampu bertahan untuk dua minggu,” katanya yang turut menerima bantuan bulanan sebanyak RM350 daripada Jabatan Kebajikan Masyarakat (JKM).

Orang ramai yang ingin menghulurkan bantuan boleh menyalurkan sumbangan ke akaun Maybank 153104196259 milik Norazlinawani Zi atau menghubunginya di talian 0199443559.

Sumber: Bernama